Polis buka kertas siasatan video tular menyamar penarik kereta
Oleh ABDUL RASHID ABDUL RAHMAN

20 Mac 2022, 2:43 pm
BENTONG – Polis telah membuka kertas siasatan bagi menyiasat sebuah rakaman video yang tular memaparkan seorang individu mendakwa didatangi sekumpulan lelaki yang dikatakan menyamar sebagai penarik kereta di sebuah stesen minyak berhampiran Plaza Tol Bentong di sini tiga hari lalu.
Dalam rakaman yang dimuat naik dalam Facebook ‘Pengutip Besi Burok’ pada 16 Mac lalu itu, mangsa berumur 40 tahun yang berhenti mengisi minyak di sebuah stesen minyak mendakwa didatangi dua lelaki yang menyatakan kereta dinaikinya tertunggak hutang bank tanpa menunjukkan surat daripada bank.
Lelaki tersebut kemudian membawa mangsa ke sebuah kereta yang terdapat dua lagi lelaki untuk menunjukkan nombor keretanya di dalam komputer riba tanpa memaparkan apa-apa maklumat terperinci keretanya yang didakwa tertunggak hutang bank.
Ketua Polis Daerah Bentong Superintendan Zaiham Mohd. Kahar berkata, polis telah menerima aduan daripada kedua-dua belah pihak dan siasatan sedang giat dilakukan.
“Dalam Facebook tersebut lelaki warganegara tempatan yang berusia 40 tahun menyatakan semasa berhenti mengisi minyak di sebuah stesen minyak berhampiran Plaza Tol Bentong dia didatangi empat lelaki berusia 25 hingga 42 tahun memaklumkan pengadu belum melunaskan ansuran bulanan kereta miliknya.
“Pengadu menafikan perkara tersebut dan meminta surat penarikan kenderaan daripada pihak bank namun keempat-empat lelaki berkenaan tidak dapat menunjukkan bukti surat tersebut,”katanya dalam kenyataan di sini hari ini.

Menurut Zaiham pihak polis turut menerima laporan daripada kumpulan lelaki berkenaan pada hari yang sama dan polis telah merakam percakapan kedua-dua pihak.
Justeru siasatan giat dilakukan dan orang ramai diminta tidak membuat sebarang spekulasi berkaitan insiden ini termasuklah komen-komen yang berunsurkan perkauman.
“Sebarang maklumat boleh disalurkan dengan menghubungi Ibu Pejabat polis Daerah (IPD) Bentong atau mana-mana balai polis berdekatan,”ujarnya. -KOSMO! ONLINE


Polis kesan pencuri van jenazah
Oleh SYED AZLAN SAYED HIZAR

20 Mac 2022, 3:23 pm
PADANG BESAR – Polis sedang giat mengesan suspek yang mencuri dan melarikan sebuah van jenazah dari sebuah masjid di Kampung Padang Lati di sini semalam.
Dalam kejadian kira-kira pukul 12.45 tengah hari itu, polis menerima aduan mengenai kes tersebut daripada seorang pembantu Masjid Al-Ghafor, Kampung Padang Lati.
Menurut Ketua Polis Daerah Padang Besar, Superintendan Saifudin Aslin Abbas, pengadu memaklumkan rakan setugasnya bahawa dia telah melihat kenderaan berkenaan di persimpangan Alor Tampang kira-kira pukul 10 pagi, namun tidak mengesyaki sesuatu.
“Rakan setugas pengadu pergi ke masjid untuk menunaikan solat zuhur, namun mendapati van jenazah itu tiada di tempatnya sebelum menghubungi pengadu.
“Sebaik dihubungi, pengadu memaklumkan dia berada di rumah dan tidak tahu siapa yang memandu van tersebut,” katanya di sini hari ini.
Katanya, pembantu masjid bersama orang kampung kemudian pergi mencari van itu tetapi gagal menemuinya dan mengesyaki kenderaan tersebut dicuri.

“Siasatan awal polis mendapati van itu ditinggalkan di kawasan masjid dalam keadaan tidak berkunci dengan kunci kenderaan diletakkan di dalam van tersebut.
“Hebahan telah dilakukan Balai Polis Beseri dan van jenazah berwarna perak jenis Kia Pregio ditemui anggota polis di Kompleks Imigresen, Kastam, Kuarantin dan Keselamatan (ICQS) Padang Besar lewat malam semalam,” ujarnya. – KOSMO! ONLINE


Keputusan rapat saf Pulau Pinang selewatnya awal Ramadan
Oleh NORUL AKMA MOHD.ZAIN

20 Mac 2022, 3:48 pm
SEBERANG PERAI – Keputusan untuk melaksanakan solat berjemaah secara merapatkan saf di surau dan masjid seluruh Pulau Pinang akan diketahui selewat-lewatnya awal Ramadan ini.
Timbalan Ketua Menteri I, Datuk Ahmad Zakiyuddin Abdul Rahman yang juga Pengerusi Jawatankuasa Hal Ehwal Agama Islam, Koperasi dan Pemerkasaan Komuniti berkata, situasi itu juga adalah dengan mengambil kira dengan jumlah kes positif Covid-19 di Pulau Pinang yang dilihat menunjukkan penurunan.
“Setakat ini, kerajaan negeri sudah mengadakan perbincangan terperinci berhubung prosedur operasi standard (SOP) seperti yang disarankan kerajaan persekutuan termasuk SOP solat tarawih, majlis berbuka puasa serta aktiviti moreh.
“Cuma keputusan untuk menentukan tarikh pelaksanaan (rapat saf berjemaah) sahaja masih belum diputuskan iaitu sama ada 1 April atau awal bulan Ramadan ini memandangkan kes Covid-19 di Pulau Pinang juga telah menunjukkan penurunan,” katanya pada Majlis Bacaan Doa Selamat Misi Everest 2022, di Surau Permatang Kerai Besar, Kepala Batas di sini, hari ini.
Beliau yang juga Yang Dipertua Majlis Agama Islam Negeri Pulau Pinang (MAINPP) berkata kerajaan negeri juga akan berusaha untuk menyelaraskan SOP terbaharu peringkat Persekutuan dengan garis panduan yang telah ada dikuatkuasakan di peringkat negeri.
“Sementara itu, bagi majlis berbuka puasa dan moreh pula, sebelum ini kita (Pulau Pinang) telah melaksanakan aktiviti tersebut mengikuti kesesuaian SOP, malah bagi kapasiti anggota jemaah pula adalah berdasarkan keluasan dalam masjid atau surau masing-masing,” katanya.

Pada Januari lalu, Pulau Pinang masih belum dapat melaksanakan solat berjemaah dengan merapatkan saf seperti mana yang dilakukan di Perlis dan Johor ketika ini berikutan ancaman jangkitan Covid-19 varian Omicron masih wujud di Pulau Pinang.
Walau bagaimanapun pada November lalu, Pulau Pinang telah membenarkan semua aktiviti pengimarahan di masjid dan surau diadakan secara bersemuka termasuklah majlis rasmi dan aktiviti sosial seperti aktiviti ceramah agama, kelas pengajian, mesyuarat jawatankuasa, majlis akad nikah, jamuan makan dan program gotong. – KOSMO! ONLINE


Maaf, apa yang berlaku di luar kawalan saya – Shila Amzah
Oleh SAIRUL ZAMRI MISRANI

20 Mac 2022, 3:20 pm
PETALING JAYA – Selepas lapan tahun ‘bermusuhan’ dengan media berbahasa Melayu, penyanyi Shila Amzah secara terbuka memohon maaf atas kesilapan dan tindakannya selama ini.
Shila menerusi temu bual bersama sebuah program hiburan terkenal sebentar tadi mendedahkan, kemelut yang terjadi sejak tahun 2014 dan berlanjutan hingga ke saat ini sebenarnya berlaku di luar kawalan dirinya.
Akui Shila, dia baru mendapat kebebasan untuk memilih dan membuat keputusan mengenai hala tuju karier seninya selepas berkahwin pada tahun 2018.
“Saya nak cakap apa yang berlaku pada masa lalu di luar bidang saya. Saya dah tak boleh nak tarik balik berita yang dah keluar.
“Apa yang menjadi penghalang saya tidak bebas? Saya tidak menidakkan pengorbanan kedua orang tua saya.
“Saya faham perasaan ibu bapa yang nak terbaik untuk anak. Tetapi disebabkan past relationship (hubungan lampau), saya sangat dijaga termasuk untuk perkara kecil seperti ingin keluar minum bersama kawan.

“Secara jujurnya, emosi saya banyak terganggu. Bila saya dah berkahwin dan pindah ke United Kingdom, secara tidak langsung perkara tersebut memberi saya kebebasan,” katanya.
Tambah Shila, 32, dia juga tidak menyalahkan sesiapa dengan apa yang berlaku pada masa lalu.
“Tetapi, saya tak akan salahkan sesiapa dengan apa yang berlaku pada masa lalu. Sekarang ni saya cuma nak hidup dengan aman dan tenang.
“Saya tak nak ada langsung berdendam dengan sesiapa. Saya harap mereka yang terguris itu maafkan saya.
“Saya ambil itu sebagai pengajaran dan harapkan apa yang berlaku itu menjadi iktibar kepada kita semuaz
“Saya minta maaf kepada media yang terguris hati dengan apa yang berlaku sebelum ini. Saya yakin yang terguris itu pun mengalami situasi yang tak okey.
“Saya nak mohon maaf seandainya ada terlebih, terkurang yang saya terguriskan hati secara sengaja atau tidak, dalam kawalan atau di luar kawalan saya. Jauh di sudut hati, saya mengharapkan kemaafan dari kalian semua dan saya juga tidak mahu isu ini dipanjangkan lagi,” luahnya lagi.
Terdahulu, nama Shila kembali menjadi bualan selepas diangkat sebagai juara menerusi lagu Pelukan Angkasa bersama Sekumpulan Orang Gila (SOG) pada Anugerah Juara Lagu ke-36 baru-baru ini.
Sebelum ini, pada 15 September 2014, tindakan Shila memuat naik status dalam Instagram yang memuji media berbahasa Cina kerana membuat liputan meluas berkenaan konsert Shila Amzah – Love Live in Malaysia dan menyelar media Melayu sehingga berlanjutan ke kamar perbicaraan mahkamah selama bertahun-tahun menjadi titik permulaan permasalahan tersebut. – KOSMO! ONLINE


Pembukaan sempadan pulih sektor pelancongan Malaysia-Thailand
Oleh ROSALWANI CHE SOH

20 Mac 2022, 2:28 pm
TANAH MERAH- Pembukaan sempadan negara selepas memasuki fasa endemik bermula 1 April ini dijangka dapat memulihkan semula hubungan dua hala melibatkan aspek pelancongan antara Malaysia dan Thailand.
Menteri di Jabatan Perdana Menteri (Ekonomi), Datuk Seri Mustapa Mohamed berkata, pemulihan hubungan pelancongan antara kedua-dua negara itu dijangka dapat dipulihkan dalam jangka masa enam bulan hingga setahun selepas sempadan negara dibuka.
Menurutnya, keadaan itu sekali gus dapat merancakkan semula kegiatan pelancongan kedua-dua buah negara sekali gus dapat meningkatkan semula ekonomi.
“Sebelum ini, lokasi tumpuan pelancong lengang akibat tidak dikunjungi pelancong. Kelantan mempunyai tiga pintu masuk sempadan iaitu di Rantau Panjang, Pengkalan Kubor (Tumpat) dan Bukit Bunga (Tanah Merah) yang menjadi destinasi pelancong dari Thailand.
“Apabila pintu sempadan dibuka, kawasan bebas cukai seperti di Rantau Panjang dan Pengkalan Kubor yang sunyi sebelum ini pasti akan kembali meriah ekoran menerima kunjungan pelancong domestik dan luar negara,” katanya pada sidang akhbar selepas Majlis Penyerahan Balai Bomba dan Penyelamat Kemahang di sini hari ini. -KOSMO! ONLINE


OKU terselamat selepas keluar tidur di kedai kosong
Oleh SALEHUDIN MAT RASAD

20 Mac 2022, 3:13 pm
MARAN – Gerak hati seorang Orang Kurang Upaya (OKU) mental untuk keluar daripada rumah didiaminya dan tidur di sebuah rumah kedai kosong malam semalam menyelamatkannya daripada rentung dalam kejadian kebakaran di Felda Sungai Nerek di sini awal pagi ini.
Dalam kejadian kira-kira pukul 3 pagi itu rumah didiami mangsa, Rahim Harun,48, di Felda Sungai Nerek di sini musnah kira-kira 95 peratus akibat kejadian kebakaran berkenaan.
Menurut Rahim selain tidur di rumah pusaka berkenaan seorang diri dia juga biasa bermalam di rumah kedai kosong yang terletak tidak jauh daripada rumahnya.
“Semalam saya tidak selesa tidur di rumah dan saya pergi tidur sana (rumah kedai kosong), saya balik rumah saya sudah terbakar,”katanya di sini hari ini.
Mangsa yang masih bujang tinggal seorang diri di rumah pusaka berkenaan selepas kakaknya berkahwin dan berpindah ke Felda Mempaga di Bentong.
Dalam pada itu jiran mangsa, Mazlan Ahmad berkata, mereka yang berusaha mencari mangsa selepas kejadian mendapati mangsa pulang ke rumah kira-kira pukul 7.30 pagi ini.

“Kami risau selepas mangsa tidak dapat dikesan, alhamdulillah mangsa selamat ditemukan dan walaupun mangsa mengalami masalah mental tetapi dia tidak pernah mengganggu orang lain,”katanya. -KOSMO! ONLINE


197 remaja dicekup kes rogol, dadah di Kelantan tahun lalu
Oleh ROHANA MOHD. NAWI

20 Mac 2022, 2:38 pm
KOTA BHARU – Polis menahan seramai 197 orang remaja di negeri ini yang terlibat dalam kes rogol, sumbang mahram dan penyalahgunaan dadah sepanjang tahun lalu.
Ketua Polis Kelantan, Datuk Shafien Mamat berkata, daripada jumlah itu, 100 remaja dicekup berkaitan kes rogol dan sumbang mahram sekali gus menunjukkan peningkatan sebanyak 19 peratus berbanding 2020 iaitu 84 orang.
Katanya, selain itu, seramai 97 orang remaja pula ditahan kes dadah dan berdasarkan rampasan membabitkan pelbagai jenis dadah terutamanya pil kuda, syabu dan ketum.
“Gejala sosial remaja di Kelantan berada pada tahap serius dan ini dapat dilihat daripada statistik terkini melibatkan kes rogol dan sumbang mahram.
“Remaja berusia 10 hingga 18 tahun berada pada fasa perkembangan ke alam dewasa daripda peralihan zaman kanak-kanak. Jadi, timbul sikap ingin mencuba selain mengalami perubahan fizikal, jasmani, sosial dan emosi,” katanya selepas merasmikan Program Pameran Cakna Menangani Gejala Sosial Remaja Peringkat Kontinjen Kelantan 2022 di Balai Polis Kota Bharu di sini hari ini. -KOSMO! ONLINE


45 peserta solat subuh 40 hari terima hadiah basikal
Oleh DIYANATUL ATIQAH ZAKARYA

20 Mac 2022, 2:32 pm
MELAKA -Seramai 45 kanak-kanak dan remaja menerima hadiah basikal yang dijanjikan selepas berjaya menyelesaikan cabaran menunaikan solat Subuh secara berjemaah selama 40 hari anjuran Masjid Nur As-Sa’adah, Pengkalan Batu, di sini hari ini.
Program Subuh Istiqamah 40 Hari itu telah berlangsung sejak 9 Februari lalu dan berakhir pada hari ini membabitkan penglibatan anak-anak kariah berusia antara sembilan hingga 16 tahun.
Pengerusi Masjid Nur As-Sa’adah, Datuk Amzah Osman berkata, menerusi penganjuran program tersebut, pihaknya dapat melihat perubahan ketara membabitkan jumlah kehadiran anak-anak kariah.
“Saya juga dapat maklum balas daripada ibu bapa, memberitahu kini setiap hari anak-anak yang akan mengejutkan mereka dari tidur mengajak ke masjid, begitu juga solat fardu lain.
“Semalam kita telah adakan bengkel dan saya lihat jumlah yang hadir juga lebih ramai termasuklah anak-anak ini, jadi saya harap selepas ini pun mereka akan terus bersemangat ke masjid,” katanya.
Tambahnya, pengurusan masjid akan terus menganjurkan program-program yang dapat menarik minat lebih ramai kariah, sekali gus mendorong para jemaah untuk menghayati agama Islam dari semasa ke semasa. -KOSMO! ONLINE


Kelantan saran solat penjarakan fizikal dikekalkan semasa fasa endemik
Oleh ROHANA MOHD. NAWI

20 Mac 2022, 3:17 pm
MACHANG – Kerajaan negeri Kelantan menyarankan penjarakan fizikal ketika solat di masjid dan surau di negeri ini dikekalkan meskipun negara akan beralih ke fasa endemik pada 1 April ini.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, langkah itu merupakan usaha untuk mengurangkan jangkitan Covid-19 yang semakin membimbangkan di Kelantan ketika ini.
Menurutnya, bagaimanapun, sebarang keputusan mengenai perkara itu perlu diputuskan oleh Majlis Agama dan Adat Istiadat Melayu Kelantan (Maik) terlebih dahulu.
“Meskipun berada dalam fasa endemik, masyarakat harus cakna dengan keadaan semasa. Sekiranya ada jemaah yang tidak sihat, tidak perlu hadir ke surau dan masjid bagi mengelak jangkitan.
“Apabila kita berada dalam fasa endemik, rakyat merasakan mereka sudah bebas sekali gus tidak menghiraukan penjagaan prosedur operasi standard (SOP) terutamanya di masjid dan surau. Apa pun, kita tunggu keputusan Maik selepas ini,” katanya.
Beliau berkata demikian pada sidang akhbar selepas merasmikan Majlis Pelancaran Zon Bersih Indah Dan Ceria Jajahan Machang di Dataran Kenanga
di sini hari ini.

Mengulas lanjut, Izani memberitahu, beliau tidak menolak kemungkinan kemasukan pesakit ke dalam wad dan jumlah kematian akibat Covid-19 akan meningkat selepas fasa endemik kerana jumlah rakyat Kelantan menerima suntikan vaksin dos penggalak masih rendah.
Menurutnya, sehubungan itu, beliau menasihatkan masyarakat agar terus mematuhi SOP termasuk memakai pelitup muka yang sudah menjadi kebiasaanya sejak dua tahun lalu. -KOSMO! ONLINE


Ibu bunuh anak kerana enggan mereka bersedih ditinggalkan bapa
Oleh KOSMO!

21 Mac 2022, 9:30 pm
JAKARTA – Seorang wanita di wilayah Jawa Timur mengaku bahawa  dia cuba membunuh tiga anaknya kerana enggan mereka berasa sedih sepertinya, lapor portal Coconuts hari ini.
Suspek yang hanya dikenali sebagai KU, 35, itu dilaporkan membunuh seorang anaknya dengan dua lagi mengalami luka pada bahagian leher, rahang dan dada.
Menurut polis Daerah Tonjong, kira-kira pukul 4.30 pagi (waktu tempatan) semalam, penduduk tempatan dikejutkan dengan bunyi jeritan dari rumah milik suspek.
Penduduk kemudian  memecah masuk menerusi  pintu hadapan rumahnya dan menemui salah seorang daripada anaknya, ARK, 7, mati dalam keadaan mempunyai kesan kelar  pada leher.
Dua lagi anaknya yang masing-masing berumur 10 dan lima tahun terselamat walaupun  mempunyai kesan luka pada bahagian sama.
“ARK mempunyai luka berukuran 12 sentimeter (sm) panjang dan sedalam 5 sm pada sebelah kiri lehernya. Dua lagi mangsa luka pada bahagian leher, rahang dan dada,” kata Ketua Polis Tonjong, M Yusuf.

Suspek turut dilaporkan menggunakan pisau pemotong kotak untuk mencederakan anak-anaknya.
Selepas ditahan, sebuah video yang dirakam ketika suspek berada dalam tahanan polis telah tersebar. Raut wajahnya langsung tidak menunjukkan penyesalan selain dia turut tersenyum.
“Saya ingin disayangi oleh suami tetapi dia selalu keluar bekerja. Saya sudah tidak tahan lagi ditinggalkan suami.
“Saya ingin menyelamatkan anak-anak supaya mereka tidak mengalami kesusahan dalam hidup. Mereka tidak perlu berasa sedih lagi. Mereka perlu mati supaya tidak berasa sedih seperti saya,” kata KU.
Polis bagaimanpaun belum mengumumkan sebarang dakwaan terhadap suspek yang kini menjalani pemeriksaan doktor bagi menentukan keadaan kesihatan mentalnya. – AGENSI


Semak syarat negara luar sebelum melancong
Oleh NOR AZIAH MAT NOH

21 Mac 2022, 11:56 pm
KUALA LUMPUR – Rakyat Malaysia yang berhasrat untuk melancong ke luar negara selepas pembukaan sempadan 1 April ini digalakkan untuk menyemak syarat kemasukan negara luar terlebih dahulu.
Ketua Pengarah Imigresen, Datuk Khairul Dzaimee Daud berkata, ini bagi memastikan tiada sebarang masalah berlaku ketika proses ke luar negara.
“Rakyat Malaysia perlu faham apabila sempadan dibuka, mereka bebas mengembara namun masih ada negara luar yang belum membuka sempadan sepenuhnya.
“Sebagai contoh, negara China masih mengenakan kuarantin selama 15 hingga 20 hari, hal ini secara tidak langsung mengambil tempoh lama buat mereka yang berhasrat untuk bercuti,” katanya dalam temu bual sebuah stesen TV malam tadi.
Jelasnya, orang ramai perlu bijak memilih negara luar yang membuka pintu sempadan seperti pelaksanaan yang bakal dijalankan Malaysia.
Selain itu, beliau memaklumkan Jabatan Imigresen Malaysia berada pada tahap siap siaga menyediakan bilangan pasport mencukupi selepas pengumuman pembukaan sempadan.

“Sebanyak 970,000 bilangan passport disediakan bagi rakyat yang ingin membuat permohonan dan memperbaharui pasport lama di kaunter atau secara dalam talian.
“Selain itu, rakyat mesti mempunyai pasport yang sah serta menyemak senarai hitam untuk ke luar negara melalui portal rasmi Imigresen,” ujarnya. – KOSMO! ONLINE


Lelaki gali terowong dari rumah ke bangsal kerana takut kena hujan
Oleh KOSMO!

21 Mac 2022, 10:00 pm
LONDON – Seorang lelaki Britain menghabiskan masa dua tahun menggali terowong bawah tanah sedalam tiga meter dan panjang 12 meter di halaman rumahnya supaya dia tidak basah untuk berjalan ke bangsal ketika hujan, lapor akhbar Mirror UK.
Projek pelik yang direka menghubungkan rumah ke bangsal itu adalah hasil idea seorang pesohor media sosial YouTube, Colin Furze.
Dia mengusahakan projek itu dengan mengalihkan tiga setengah tan tanah pada setiap hari.
Lelaki berusia 42 tahun itu berjaya menyambung terowong itu ke rumahnya yang terletak di daerah Lincolnshire dan menganggap ia salah satu projek paling menyeronokkan pernah dilakukannya.
“Ia merupakan salah satu projek yang paling banyak diperkatakan di saluran YouTube saya. Ia projek yang sangat hebat, semua orang sukakan idea menggali terowong ini.
“Saya melakukan projek yang orang benar-benar mahu lakukan tetapi mereka tidak mempunyai masa atau wang untuk melakukannya,’’ kata Furze.

Furze memulakan penggalian pada November 2018 dan mengambil masa kira-kira setahun untuk menggali sedalam tiga setengah meter menggunakan penyodok dan baldi. Pada Mac tahun lalu, dia memulakan semula penggalian menggunakan mesin hidraulik. – Agensi


Pemandu SUV guna lampu strob elak trafik
Oleh NOR AZIAH MAT NOH

21 Mac 2022, 9:11 pm
KUALA LUMPUR – Pemandu sebuah kereta jenis kenderaan utiliti sukan (SUV) tular di media sosial apabila dikesan menggunakan lampu strob ketika melalui kesesakan trafik.
Menerusi satu hantaran di media sosial, video berdurasi 29 saat itu memaparkan sebuah kenderaan SUV dipandu dengan lampu strob berwarna biru dipasang secara berterusan.
Selain itu, dapat dilihat pengguna jalan raya yang lain memberikan laluan terhadap kenderaan terbabit kerana menyangka SUV itu milik Polis Diraja Malaysia (PDRM).
Difahamkan, penggunaan lampu strob adalah menjadi satu kesalahan di bawah Akta Pengangkutan Jalan 1987.
Dalam pada itu, pengguna media sosial memaklumkan nombor pendaftaran kereta itu dipercayai VHE6886. – KOSMO! ONLINE


LBS sertai cadangan pembinaan projek LRT di JB
Oleh KOSMO!

21 Mac 2022, 11:52 pm
PETALING JAYA – LBS Bina Group Berhad (LBS) telah bekerjasama dengan Nylex (Malaysia) Berhad melalui perjanjian utama (HOA) yang dimeterai untuk membina dan mengendalikan sistem transit aliran ringan (projek LRT) di wilayah metropolitan Johor Bahru (JB).
Nylex adalah pemegang saham Sinar Bina Infra Sdn Bhd., iaitu BTS Group Holdings Public Company Ltd (BTS0 dan Ancom Berhad.
Menurut kenyataan yang dikeluarkan, LBS dan SBI mempunyai bank tanah strategik di kawasan tertentu di Johor Bahru manakala BTS adalah syarikat tersenarai awam di Thailand dan pemegang saham majoriti bagi Bangkok Mass Transit System PCL, iaitu pengendali BTS Skytrain dan Bangkok BRT.
Pengerusi Eksekutif LBS Tan Sri Lim Hock San berkata, berdasarkan HOA, LBS akan menyediakan hartanah di kawasan tersebut berdasarkan pertimbangan yang dipersetujui bersama dengan mengambil kira penilaian yang bakal dilakukan oleh penilai bebas, bagi tujuan projek LRT.

Sebagai pertukaran, LBS akan menerima saham Nylex pada harga RM0.15 sesaham dan LBS atau mana-mana anak syarikatnya akan menjadi kontraktor utama bagi pembangunan berkaitan.
HOA tertakluk kepada keputusan kajian yang akan dijalankan oleh BTS dan perunding profesional, pemberian konsesi Projek LRT oleh kerajaan negeri Johor kepada SBI serta menandatangani perjanjian muktamad bagi projek tersebut.

“Kerjasama yang berpotensi ini memberi peluang untuk kami memberi nilai tambah yang sewajarnya ke atas tanah-tanah kami di Johor di samping meningkatkan kepakaran pembangunan hartanah dan pembinaan sertai mengatasi projek perumahan yang biasa dibangunkan.
“Kami menjangkakan untuk menjana pendapatan melalui pembinaan infrastruktur dan pendapatan berulang yang stabil melalui projek ini. Wilayah metropolitan Johor Bahru semakin membangun dan, kesinambungan merupakan elemen yang penting bagi pertumbuhannya.
“Tambahan pula, tanah-tanah kami ini terletak di lokasi yang strategik. Kami menjangkakan projek ini akan menjadi pembangunan yang berdaya maju di samping melancarkan pengangkutan dan akses di kalangan masyarakat setempat,” katanya dalam kenyataan.
Selain itu, Hock San menjelaskan, pihaknya gembira dapat bekerjasama dengan golongan profesional yang berpengalaman dan berkemahiran teknikal serta berpengetahuan luas untuk membantu Kumpulan di dalam projek tersebut,.
“Kami akan berusaha untuk memuktamadkan perjanjian ini dan berkongsi sebarang maklumat sebagai tambahan kepada terma dan syarat perjanjian tersebut,” ujar beliau. -KOSMO! ONLINE


Flash Express Malaysia sasar tawar 10,000 peluang pekerjaan
Oleh MOHD RIDZAUDDIN ROSLAN

21 Mac 2022, 9:02 pm
PETALING JAYA – Penyedia perkhidmatan penghantaran, Flash Express Malaysia mensasarkan penawaran sebanyak 10,000 peluang pekerjaan selaras dengan pembukaan syarikat itu di negara ini.
Ketua Pegawai Eksekutif, Flash Express Malaysia, Di Wei Jie berkata, pihaknya berasa teruja untuk membuka cawangan baharu di Malaysia selepas mengoperasikan syarikat itu di Thailand, Filipina dan Laos.
“Menggunakan cogan kata ‘In mind, In Delivery’, kami memberi fokus untuk menyediakan perkhidmatan segera, dipercayai dan berkualiti kepada pelanggan.
“Flash Express Malaysia telah memulakan operasi menerusi hub kami di Klang, Selangor pada 3 September tahun lalu,” katanya dalam satu kenyataan di sini tadi.
Katanya, pihaknya juga komited dalam memastikan kualiti pasukan mereka pada tahap terbaik selain meningkatkan kecemerlangan tadbir urus syarikat.
“Buat masa ini, kakitangan kami seramai 4,000 orang dan mensasarkan jumlahnya mencapai 10,000 pekerja pada tahun ini termasuk penghantar barang,” ujarnya. -KOSMO! ONLINE


Sebelum Najib buka akaun, Jho Low seleweng dana 1MDB
Oleh NUZULSHAM SHAMSUDDIN

21 Mac 2022, 11:36 pm
KUALA LUMPUR – Mahkamah Tinggi di sini hari ini diberitahu bahawa ahli perniagaan dalam buruan, Low Taek Jho atau Jho Low sudah lama menyeleweng dana 1Malaysia Development Berhad (1MDB).
Perkara itu berlaku sebelum Datuk Seri Najib Tun Razak membuka akaun peribadi Ambanknya pada 2011 yang didakwa menerima wang daripada syarikat pelaburan strategik tersebut.
Ketika prosiding perbicaraan, peguam Tan Sri Muhammad Shafee Abdullah mendakwa, ia terbukti apabila Jho Low menerima keuntungan RM74 juta daripada penjualan semula penerbitan bon Nota Jangka Sederhana Islam (IMTN) oleh Lembaga Pelaburan Terengganu (TIA) yang dipindahkan masuk ke dalam syarikat berkaitan dirinya, iaitu Country Group Securities Pcl dan Aktis Capital Singapore Pte Ltd pada 2009.
Muhammad Shafee turut berkata, dalam beberapa hari sahaja, kedua-dua syarikat itu membuat keuntungan ‘atas angin’ apabila ia melanggan bon 1MDB dengan harga diskaun sebelum menjualnya semula dengan nilai muka (face value, atau nilai di atas kertas).
TIA adalah syarikat pelaburan strategik yang kemudian ditukar nama kepada 1Malaysia Development Berhad (1MDB) pada 25 September 2009.
Pada prosiding terdahulu, Mahkamah Tinggi di sini diberitahu bahawa dua buah syarikat, Country Group Securities Pcl dan Aktis Capital Singapore Pte Ltd yang dikaitkan dengan Jho Low menerima keuntungan atas angin berjumlah RM74 juta.

‘Keuntungan’ itu diperolehi Jho Low apabila menjual semula bon tersebut dengan harga pasaran kepada Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso) sedangkan bon itu dibeli dengan harga diskaun dalam masa beberapa hari.
“Akaun peribadi Ambank Najib pula yang didakwa menerima dana 1MDB berbilion ringgit pula hanya dibuka pada tahun 2011, jadi ia tidak ada kena mengena dengan IMTN,” kata peguam itu ketika menyoal balas bekas Pengarah Bukan Eksekutif 1MDB, Tan Sri Ismee Ismail, dengan merujuk saksi kepada petikan laporan Suruhanjaya Pencegahan Rasuah Malaysia (SPRM) melalui artikel daripada sebuah blog.
Tambahnya, Najib juga tidak mengetahui mengenai salah laku dalam 1MDB dan beranggapan bahawa ia adalah derma daripada Kementerian Kewangan Arab Saudi.
Najib, 68, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah sama.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


Cuaca buruk di negeri Pantai Timur malam ini
Oleh ALWANI ZAFIRAH

21 Mac 2022, 9:05 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang bakal berlaku di Kelantan, Pahang, Sarawak, Sabah dan Labuan malam ini.
MetMalaysia dalam satu kenyataan berkata, cuaca buruk itu akan berterusan sehingga lewat malam hari ini.
Katanya, antara kawasan yang terlibat di Kelantan adalah Tumpat, Pasir Mas, Kota Bharu dan Tanah Merah.
Selain itu, hujan lebat serta ribut petir dilaporkan sedang melanda sekitar negeri Pahang temasuklah Temerloh, Maran, Kuantan dan Pekan sehingga pukul 11 malam nanti.
Sementara itu, MetMalaysia meramalkan cuaca buruk yang sama bakal berlanjutan sehingga pukul 1 pagi melibatkan beberapa daerah di Sarawak, Sabah serta keseluruhan Labuan.
Oleh itu, orang ramai di kawasan terlibat dinasihatkan untuk terus berhati-hati dan sentiasa peka dengan ramalan cuaca semasa. – KOSMO! ONLINE


Serangan jantung punca kematian pendaki
Oleh ASLIZA MUSA

21 Mac 2022, 10:00 pm
IPOH – Polis mengesahkan kematian Lau Sam, 84, yang mayatnya ditemui selepas 10 hari dilaporkan hilang semasa aktiviti pendakian di Puncak Jelapang, berpunca akibat serangan jantung.
Ketua Polis Daerah Ipoh, Asisten Komisioner Yahaya Hassan berkata, ia hasil bedah siasat dijalankan di Jabatan Forensik Hospital Raja Permaisuri Bainun (HRPB) di sini hari ini.
“Operasi mencari dan menyelamat (SAR) Lau Sam yang dilaporkan hilang pada 11 Mac lalu berjaya menemukan mayat disyaki lelaki itu semalam.
“Mayat itu dijumpai pada pukul 3.05 petang di satu lokasi pada ketinggian 420 meter dengan jarak 3.5 kilometer dari Pos Kawalan Tempat Kejadian (PKTK) di kaki bukit Puncak Jelapang,” katanya dalam kenyataan di sini hari ini.
Menurut beliau, mayat tersebut telah dicam oleh waris sebagai Lau Sam dan berjaya dibawa turun oleh pasukan penyelamat ke PKTK pada pukul 3 pagi tadi.
“Mayat warga emas itu dibawa ke HRPB untuk bedah siasat dan pihak hospital mengesahkan punca kematian mangsa akibat serangan jantung,” katanya.

Menerusi laporan media pada 12 Mac lalu, Lau Sam disedari hilang oleh ahli kumpulannya sekitar pukul 6.30 petang pada Jumaat setelah didapati tidak tiba di kaki bukit.
Mangsa yang menyertai pendakian bersama tujuh rakannya itu merupakan seorang yang mahir dalam aktiviti tersebut dan telah biasa datang ke lokasi berkenaan.
Susulan kehilangan Lau Sam, keluarga mangsa menawarkan ganjaran wang RM10,000 kepada mana-mana individu yang berjaya menemukan warga emas tersebut. – KOSMO! ONLINE


Sistem IPRS sedang dinaik taraf versi terkini – Bukit Aman
Oleh NOR AZIAH MAT NOH

21 Mac 2022, 11:40 pm
KUALA LUMPUR – Polis Diraja Malaysia (PDRM) hari ini memaklumkan Integrated Police Reporting System (IPRS) digunakan untuk menerima laporan polis kini dalam proses naik taraf perkakasan dan perisian pangkalan data kepada versi terkini.
Timbalan Pengarah Teknikal Operasi, Jabatan Logistik dan Teknologi Bukit Aman, Datuk Shukri Abdullah berkata,  kerja-kerja penyelenggaraan telah dijalankan secara berfasa bermula Sabtu lalu.
“Proses menaik taraf pangkalan data terbabit telah ditetapkan di dalam kontrak penyelenggaraan sistem bagi memastikan penyampaian perkhidmatan terbaik kepada masyarakat.
“Pihak syarikat yang dilantik sedang menjalankan konfigurasi dan troubleshooting bagi isu-isu teknikal berbangkit susulan proses migrasi data yang besar.
“Sebarang kesukaran mengakses IPRS yang dialami merupakan gangguan sementara dan keseluruhan proses penyelenggaraan dijangka selesai dalam tempoh terdekat,” katanya dalam satu kenyataan hari ini.
Menurutnya, memo dalaman telah diedarkan kepada semua formasi PDRM pada 15 Mac lalu agar persediaan sistem manual dapat digunakan bagi formasi yang mengalami kesukaran mengakses IPRS dalam tempoh penyelenggaraan tersebut.

“PDRM mempunyai mekanisme proses kerja secara manual bagi memastikan kesukaran mengakses IPRS tidak menjejaskan penerimaan laporan polis.
“Orang ramai yang perlu membuat laporan polis masih boleh berurusan seperti biasa di mana-mana kaunter balai polis,” ujarnya.
Terdahulu, terdapat sebaran mesej tular di media sosial yang mendakwa IPRS milik PDRM mengalami gangguan teknikal untuk diakses di seluruh negara. – KOSMO! ONLINE


45,402 terima Pingat Jasa Pahlawan Negara
Oleh NOR SHAFAWATI YUP

21 Mac 2022, 6:56 pm
SEREMBAN – Pengorbanan dan khidmat bakti seramai 45,402 anggota, bekas dan pesara polis yang berkhidmat pada zaman darurat di seluruh negara mendapat penghargaan apabila mereka diiktiraf sebagai penerima Pingat Jasa Pahlawan Negara (PJPN).
Pengarah Jabatan Pengurusan Bukit Aman, Datuk Zaini Jass berkata, daripada jumlah itu seramai 12,961 masih berkhidmat dalam Polis Diraja Malaysia (PDRM) manakala 13,530 adalah pesara.
“Penganugerahan PJPN ini diberikan kepala penerima tidak mengira pangkat dengan Deputi Superitendan merupakan kategori tertinggi.
“Jumlah keseluruhan untuk anggota polis yang masih berkhidmat adalah seramai 16,421 manakala pesara polis seramai 38,981 orang dengan 13,530 orang telah menerima pingat ini,” katanya pada sidang akhbar selepas Majlis Penyampaian PJPN Kontinjen Negeri Sembilan di Klana Resort di sini hari ini.
Menurut Zaini, baki seramai 3,460 polis yang masih berkhidmat dan 15,451 pesara masih belum menerima anugerah disebabkan kekangan penularan Covid-19.
“Empat negeri iaitu kontinjen Kedah, Pulau Pinang dan Kuala Lumpur telah pun selesai mengadakan majlis pemberian pingat.

“Pada 30 Mac ini, negeri Kelantan dan Johor manakala Sarawak sedang mendapatkan tarikh yang bersesuaian,” katanya.
Jelas Zaini, di bawah kontinjen Negeri Sembilan terdapat seramai 193 penerima iaitu 99 daripadanya masih berkhidmat yang terdiri daripada pelbagai pangkat.
“Secara keseluruhan yang menerima pingat PJPN ini terdiri daripada seorang pegawai Asisten Superitendan, Sub Inspektor (6) Sarjan Mejar(15), Sarjan (56) dan Korperal,(21)” katanya. – KOSMO! ONLINE


KPDNHEP bongkar aktiviti penyelewengan minyak diesel bersubsidi
Oleh PETAH WAZZAN ISKANDAR

21 Mac 2022, 7:20 pm
PUTRAJAYA – Penahanan dua pemandu lori tangki minyak dan pekerja membongkar aktiviti penyelewengan minyak diesel bersubsidi melibatkan sebuah stesen minyak dan sebuah premis tidak bernombor di sekitar Klang baru-baru ini.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Azman Adam berkata, penemuan itu susulan dua serbuan ke atas sebuah stesen minyak dan di sebuah premis tanpa nombor pada pukul 10 pagi 18 Mac lalu.
Katanya, seramai 12 orang pegawai dan anggota penguat kuasa menahan dua pemandu lori yang sedang mengisi minyak diesel bersubsidi di dua buah pam berasingan di stesen minyak berkenaan.
Ujarnya, mereka gagal mengemukakan lesen di bawah Akta Kawalan Bekalan 1961 bagi berurusan secara borong atau runcit barang kawalan berjadual iaitu minyak diesel.

“Serbuan kedua di sebuah premis tanpa nombor disyaki stor haram penyimpanan minyak diesel dan ketika serbuan, aktiviti pemindahan cecair disyaki minyak diesel daripada sebuah lori ke dalam tiga buah tangki sedang dilakukan.
“Pihak premis juga gagal mengemukakan lesen di bawah Akta Kawalan Bekalan 1961 dan atas kesalahan itu,” katanya dalam satu kenyataan di sini hari ini.

Menurut Azman, pasukan KPDNHEP menyita keseluruhan sejumlah 40,390 liter cecair disyaki minyak diesel, dua buah lori, beberapa unit saluran paip getah, tiga buah kompresor serta dua buah telefon bimbit.
Katanya, turut disita ialah satu set dekoder rakaman litar tertutup dan invois serta resit jualan dan belian berserta pelbagai dokumen perniagaan melibatkan keseluruhan rampasan berjumlah RM207,835. – KOSMO! ONLINE


WHO senarai tiga maklumat salah koronavirus
Oleh KOSMO!

21 Mac 2022, 8:00 pm
GENEVA – Pertubuhan Kesihatan Sedunia (WHO) memaklumkan bahawa terdapat maklumat salah berhubung varian Omicron, BA.2 yang tersebar sehingga menyebabkan salah faham meluas, lapor laman berita Wion News semalam.
Amaran itu dikeluarkan selepas jangkitan baharu global meningkat sebanyak lapan peratus pada minggu lalu berbanding minggu sebelumnya.
Ketua Teknikal Covid-19 WHO, Maria Van Kerkhove menegaskan awal minggu lalui bahawa terdapat banyak maklumat  yang salah di luar sana.
“Kita mempunyai sejumlah besar maklumat yang salah di luar sana. Maklumat salah bahawa Omicron adalah penyakit ringan, pandemik telah berakhir dan Omicron adalah varian terakhir yang perlu ditangani. Ini benar-benar menyebabkan banyak kekeliruan,’’ kata Kerkhove.
Pengarah Eksekutif WHO, Mike Ryan pula berkata, virus Covid-19 itu belum menjadi penyakit bermusim, manakala corak jangkitannya belum dapat diramal.
“Ia menular dengan mudah. Virus ini akan terus menular di seluruh dunia disebabkan penurunan tahap imuniti dan vaksin yang tidak bertindak secara sempurna untuk menangkis  jangkitan.

“Begitulah cara virus berfungsi. Ia berjangkit dalam komuniti dan akan bergerak dengan cepat ke komuniti seterusnya yang tidak dilindungi,’’ kata Ryan.
WHO pada minggu lalu turut melaporkan lebih 11 juta jangkitan baharu di seluruh dunia dengan 43,000 kematian. Angka tersebut merupakan peningkatan kira-kira lapan peratus.
Untuk tiga minggu sebelumnya, jumlah kematian akibat Covid-19 telah berkurangan di seluruh dunia. – Agensi


Bekas kekasih renung pengantin dari jauh
Oleh KOSMO!

21 Mac 2022, 8:30 pm
JAKARTA – Sebuah klip video di media sosial Indonesia  memaparkan aksi seorang lelaki yang datang ke majlis perkahwinan bekas kekasihnya sambil merenung wanita itu dari jauh, lapor portal Wolipop semalam.
Berdasarkan video yang dimuat naik di laman TikTok itu, seorang lelaki memakai baju kemeja bercorak petak  dilihat berada di sebalik tiang sambil memerhatikan pengantin perempuan. Difahamkan, dia merupakan bekas kekasih wanita itu.
“Mengapa bekas kekasih datang ketika kita sudah bahagia dengan yang lain. Pengantin perempuan berasa bingung kerana bekas kekasihnya berada di luar,” demikian menurut pemilik akaun tersebut yang merupakan jurusolek pengantin.
Tambah jurusolek bernama Nurhasanah itu, selepas pengantin perempuan keluar ke halaman rumah, bekas teman lelakinya terus memerhatikan pengantin perempuan sambil matanya dilihat ‘berkaca’.
“Dia kemudian cuba mendekati pengantin perempuan dengan berpura-pura membantu jurugambar,” ujarnya.
Aksi jejaka itu mendapat  perhatian pengantin lelaki yang lantas berasa marah sehingga ingin menyalin busana pengantin yang dipakainya meskipun majlis perkahwinan belum tamat.

Hasratnya itu bagaimanapun ditegah oleh pengantin perempuan yang kemudian memujuknya.
Video itu menjadi tular dengan netizen memberikan pelbagai komen.
“Pasti bekas kekasihnya menyesal kerana dia amat cantik seperti patung Barbie,” kata seorang netizen.
“Tidak apa kerana pengantin lelaki lebih kacak berbanding bekas kekasihnya. Dia telah mendapat seseorang yang lebih baik,” kata seorang lagi pengguna. – AGENSI


Warga emas melecur separuh badan, rumah terbakar
Oleh ZAKKINA WATI AHMAD TARMIZI

21 Mac 2022, 8:54 pm
SEREMBAN – Seorang wanita warga emas melecur separuh badan dalam kejadian kebakaran di sebuah rumah di Kampung Baru Nilai, di sini petang tadi.
Ketua Balai Bomba dan Penyelamat Nilai, Penolong Kanan Penguasa Bomba, Bakarya Mohd. Salleh berkata, mangsa, Tan Suit Moey, 64, ketika kejadian tinggal bersama suaminya yang berusia 78 tahun bersama seorang anak angkat.
“Pihak kami menerima panggilan kecemasa pada pukul 1.10 petang setibanya di lokasi kejadian, kami mendapati terdapat seorang wanita yang melecur separuh badan akibat kebakaran tersebut.
“Bomba bertindak cepat menggunakan laluan tepi pagar rumah jiran membawa mangsa yang berada di bahagian belakang rumah untuk keluar segera.
“Mangsa telah dibawa menggunakan Jentera Perkhidmatan Perubatan Kecemasan (EMRS) ke Klinik Kesihatan Nilai. Suami dan anak angkatnya tidak mengalami kecederaan,” katanya ketika dihubungi hari ini.
Menurut Bakarya, rumah kayu jenis separuh kekal diduduki keluarga itu musnah 100 peratus dan pihak bomba mengambil masa selama 30 minit bagi memadamkan kebakaran. – KOSMO! ONLINE


Kim Pan-gon bawa 25 pemain ke Singapura
Oleh MUHAMAD ARDIE PUTRA SUHAIMI

21 Mac 2022, 7:10 pm
PETALING JAYA – Persatuan Bola Sepak Malaysia (FAM) mengesahkan senarai 25 pemain yang akan di bawa ke Singapura untuk mengharungi dua aksi persahabatan antarabangsa menentang Filipina dan Singapura esok.
Sebagai rekod, pengendali skuad Harimau Malaya, Kim Pan-gon telah menyenaraikan 30 pemain, tetapi hanya pemain Johor Darul Tanzim (JDT), Syahmi Safari tidak dapat melapor diri selepas beliau meminta pengecualian dan digantikan pemain pertahanan Negeri Sembilan FC, Ahmad Khuzaimi Piee.
Sementara itu, penyerang PJ City, Darren Lok pula telah hadir melapor diri pada 14 Mac tetapi terpaksa digugurkan selepas positif ujian RTK dan PCR, sekali gus tempatnya telah digantikan dengan Zhafri Yahya dari Kuala Lumpur City.
Seterusnya, dua lagi pemain terpaksa digugurkan semasa kem latihan pusat berlangsung iaitu pemain tengah JDT, Nazmi Faiz Mansor yang mengalami kecederaan pangkal paha dan penjaga gol Terengganu FC, Rahadiazli Rahalim yang disahkan positif Covid-19 tetapi Pan Gon memutuskan untuk tidak memanggil mana-mana pemain dari Senarai Bersedia untuk hadir sebagai pengganti.
Baki tiga lagi pemain yang melengkapkan senarai tidak ke Singapura ialah Hakimi Abdullah (Terengganu FC), Sharul Nazeem Zulpakar (Selangor FC) dan Shio Hong Wan (JDT).
Skuad Harimau Malaya dijadual berlepas ke Singapura esok yang mana selain dua perlawanan bertemu Filipina dan Singapura itu, satu lagi perlawanan telah diatur  menentang kelab Liga Singapura, Albirex Nigata FC pada 28 Mac. – KOSMO! ONLINE

INFO

SENARAI LENGKAP 25 pemain

Penjaga gol
FARIZAL MARLIAS (JDT)
KHAIRULAZHAN KHALID (Selangor)
KALAMULLAH AL-HAFIZ (PJ City)

Pertahanan
AIDIL ZAFUAN ABD RADZAK (JDT)
SHAHRUL SAAD (JDT)
LA’VERE CORBIN-ONG (JDT)
QUENTIN CHENG (Selangor)
KHAIR JONES (NSFC)
AHMAD KHUZAIMI PIEE (NSFC)
DOMINIC TAN (Sabah)
DION COOLS (Zulte Waregem)

Tengah
ZHAFRI YAHYA (KL City)
NOR AZAM ABDUL AZIH (Sri Pahang)
FAISAL ABDUL HALIM (TFC)
KOGILESWARAN RAJ (PJ City)
RAMADHAN SAIFULLAH (JDT)
MOHAMADOU SUMAREH (JDT)
AKHYAR RASHID (JDT)
ARIF AIMAN HANAPI (JDT)
SAFIQ RAHIM (JDT)
SYAMER KUTTY ABBA (JDT)
LIRIDON KRASNIQI (Odisha FC)

Penyerang
SAFAWI RASID (JDT)
SYAFIQ AHMAD (KDA FC)
LUQMAN HAKIM SHAMSUDIN (KV Kortrijk)


Bawa usul tambah kerusi DUN Selangor
Oleh MOHAMAD NAUFAL MOHAMAD IDRIS

21 Mac 2022, 7:04 pm
SHAH ALAM – Kerajaan negeri akan membawa usul penambahan kerusi Dewan Undangan Negeri (DUN) Selangor pada persidangan DUN akan datang.
Menteri Besar Selangor, Datuk Seri Amirudin Shari berkata, keputusan tersebut dibuat setelah beliau menerima maklumat berhubung jumlah pengundi terkini di negeri itu daripada Suruhanjaya Pilihan Raya (SPR) baru-baru ini.
“Pihak SPR telah memaklumkan bahawa terdapat penambahan jumlah pengundi yang ketara di beberapa kawasan DUN setelah undi 18 serta automatik dilaksanakan.
“Melihat perkara tersebut, kita melihat perlu keseimbangan di antara jumlah pengundi di sesebuah kawasan pengundi,” katanya ketika berucap dalam sesi pergulungan Mesyuarat Pertama Persidangan Penggal Kelima Dewan Negeri Selangor Ke-14 Tahun 2022, hari ini.
Amirudin turut memaklumkan Selangor ketika ini mempunyai 3.66 juta pengundi dan diunjurkan akan mencecah lima juta orang pada Pilihan Raya Umum Ke-15 (PRU-15).
Tambah beliau, sebanyak 19 kawasan DUN akan mempunyai pengundi lebih 75,000 orang manakala sebahagian kawasan pula memperoleh jumlah pengundi minimal.

Misalnya, DUN Kinrara mempunyai 118,000 pengundi, Subang Jaya (109,000 pengundi) dan Bukit Lanjan (106,000 pengundi).
“Tetapi DUN Sungai Air Tawar mempunyai 19,000 pengundi selain 23,000 pengundi di Sekinchan.
“Jadi, ada keperluan untuk kita membentangkan usul ini pada sesi mesyuarat akan datang atau paling cepat, ia dibentangkan ketika sesi Belanjawan Selangor akan datang,” tegasnya.
Justeru beliau berharap, usul terbabit mendapat persetujuan majoriti dua pertiga daripada Ahli Dewan Undangan Negeri (ADUN) ketika sesi mesyuarat akan datang supaya usul itu dapat dibawa ke Parlimen untuk dibentangkan serta mendapat persetujuan. – KOSMO! ONLINE


Tentera Britain dilarang guna WhatsApp
Oleh KOSMO!

21 Mac 2022, 7:30 pm
LONDON – Tentera Britain dilaporkan mengharamkan aplikasi WhatsApp kerana bimbang Rusia akan menggodam platform itu untuk memperoleh maklumat operasi yang sensitif, lapor portal berita MailOnline semalam.
Semua kakitangan termasuk pegawai hingga askar biasa diarah supaya berhenti menggunakan perkhidmatan permesejan telefon itu untuk tujuan kerja atau mereka akan berdepan tindakan tatatertib.
Dokumen Kementerian Pertahanan yang mengesahkan larangan itu menyatakan, wujud kebimbangan keselamatan yang ketara berhubung penggunaan WhatsApp.
Perintah itu berkuat kuasa serta-merta dan dibuat selepas akhbar Daily Mail melaporkan bahawa Rusia menggunakan data telefon bimbit Britain untuk memilih sasaran serangan udara di Ukraine.
Serangan peluru berpandu pada Ahad lalu yang menyasarkan kem latihan pejuang asing di Ukraine telah membunuh 35 orang dengan 134 yang lain cedera.
Serangan itu dilancarkan selepas nombor-nombor Britain yang disambung ke rangkaian telefon Ukraine di pangkalan tersebut dipercayai digodam.

Menteri-menteri kanan kerajaan Britain juga mengalami tekanan untuk berhenti daripada menggunakan WhatsApp dalam urusan rasmi.
Perdana Menteri, Setiausaha Pertahanan, Setiausaha Luar dan Setiausaha Dalam Negeri semuanya menggunakan platform itu dan komunikasi antara mereka mungkin menjadi sasaran penggodaman Kremlin.
WhatsApp bagaimanapun mengesahkan bahawa sistem kod ‘end-to-encryption’nya selamat dan kerajaan sesebuah negara tidak dapat memintas mesej dan panggilan peribadi.
Namun, sumber keselamatan berkata, pegawai perisikan Britain dan AS telah memintas panggilan WhatsApp dan menempatkan penghantar mesej untuk tujuan keselamatan negara. Rusia berkemungkinan besar dianggap mempunyai keupayaan yang sama. – Agensi


Harga spageti melonjak enam kali ganda
Oleh KOSMO!

21 Mac 2022, 9:00 pm
LONDON – Harga spageti dilaporkan melonjak hampir enam kali ganda dengan perang di Ukraine dijangka akan menyebabkan harga makanan itu meningkat lebih tinggi, lapor akhbar Mirror UK semalam.
Penyelidikan baharu mendedahkan bahawa harga sesetengah produk melonjak lebih 70 peratus sejak setahun lalu.
Harga gandum mencecah rekod tertinggi dalam beberapa minggu kebelakangan ini ekoran kebimbangan bahawa konflik yang berlaku akan menjejaskan eksport tanaman dari Ukraine dan Rusia.
Terdapat kekurangan bekalan gandum walaupun sebelum pencerobohan Rusia bermula kerana situasi tanaman gandum yang tidak menjadi di negara-negara lain.
Angka daripada laman web perbandingan harga, Trolley.co.uk menunjukkan purata harga produk spageti telah melonjak sebanyak 13.6 peratus pada tahun lalu.
Harga beberapa produk pasta kering lain dilaporkan turut melambung tinggi.

Menurut Trolley.co.uk, satu tin Morrisons Spaghetti Rings dengan Sosej dalam Sos Tomato telah meningkat daripada £0.40 (RM2.2) kepada £0.69 (RM3.82) pada tahun lalu, lonjakan sebanyak 72.5 peratus. – Agensi


Melaka terima loji rawatan kumbahan terbesar gred A
Oleh DIYANATUL ATIQAH ZAKARYA

21 Mac 2022, 7:36 pm
MELAKA – Melaka menerima loji rawatan kumbahan teknologi hijau terbesar bernilai RM111 juta yang memanfaatkan seramai 140,000 penduduk di negeri ini, hari ini.
Menteri Alam Sekitar dan Air Datuk Seri Tuan Ibrahim Tuan Man berkata, loji itu merupakan yang termoden dengan pelepasan kualiti efluen kumbahan mencapai standard A.
Katanya, Loji Rawatan Kumbahan Serantau Batu Berendam itu mampu merawat sehingga 126,000 meter padu kumbahan dalam sehari dan memanfaatkan 140,000 penduduk negeri ini.
“Loji bernilai RM111 juta ini dibangunkan dengan teknologi rawatan Extended Aeration (EA) dan mampu merawat kumbahan sehingga 126,000 meter padu sehari, sekali gus menyumbang kepada kelestarian alam sekitar.
“Ia juga menghasilkan kualiti efluen kumbahan yang sangat baik dan boleh digunakan di kilang-kilang industri, bukan untuk makan atau minum tetapi penyejukkan,” katanya.
Beliau berkata demikian pada sidang akhbar selepas menyempurnakan Majlis Perasmian dan Penyerahan Projek Pembinaan Loji Rawatan Kumbahan Serantau Batu Berendam kepada Indah Water Konsortium Sdn. Bhd. (IWK) di sini, hari ini.

Tambahnya, kawalan bau dalam reka bentuk projek juga dapat meminimumkan insiden kacau ganggu kepada penduduk sekitar.
Mengulas lanjut beliau berkata, pihaknya juga yakin projek berkenaan dapat meluaskan perkhidmatan pembentungan di bandar-bandar utama kepada 85 peratus menjelang 2025 dan memanfaatkan sehingga 500,000 pengguna.
“InsyaAllah perkara ini sedang dibincang lanjut bersama IWK dan syarikat air negeri seluruh negara untuk memperluaskan lagi penggunaan air rawatan daripada loji untuk kegunaan industri kilang.
“Saya dimaklumkan Syarikat Air Melaka Berhad (SAMB) merupakan syarikat air negeri yang kedua selepas Selangor yang bersetuju mengambil manfaat daripada air kumbahan yang telah dirawat ini untuk kegunaan industri,” katanya.
Jelasnya, kesemua 16 loji kumbahan kecil sedia ada di sekitar Batu Berendam juga akan ditutup dan disambungkan kepada loji tersebut itu bagi memudahkan pemantauan. – KOSMO! ONLINE


Malaysia mahu kekal ahli majlis ICAO
Oleh MOHD. HUSNI MOHD. NOOR

21 Mac 2022, 5:40 pm
PUTRAJAYA – Malaysia mahu terus kekal sebagai ahli majlis Pertubuhan Penerbangan Awam Antarabangsa (ICAO) di bawah Kategori III bagi penggal 2022-2025.
Menteri Pengangkutan, Datuk Seri Wee Ka Siong berkata, ketika ini beliau berada di Montevideo, Uruguay bagi menghadiri Perhimpunan XXIV Suruhanjaya Penerbangan Awam Amerika Latin (LACAC) sebelum ke Perhimpunan Agung ICAO Sesi Ke-41.
Menurut beliau, Malaysia akan mengesahkan semula komitmennya untuk terus menyokong inisiatif ICAO ke arah perkhidmatan penerbangan yang lebih selamat dan cekap di seluruh dunia.
Malaysia sebagai hab penerbangan di rantau ini adalah pemain berpengaruh dalam industri di peringkat global dan akan terus membentuk hubungan dua hala yang lebih kukuh dengan negara-negara anggota LACAC.
“Saya dan pegawai Kementerian Pengangkutan (MOT) akan menghadiri beberapa mesyuarat dan perbincangan dua hala mengenai isu berkaitan penerbangan antarabangsa serta peranan Malaysia dalam sektor ini,” katanyadalam satu kenyataan di sini hari ini.
Tambah Ka Siong, beliau akan menyampaikan ucapan pada Perasmian Perhimpunan sebagai ketua delegasi Malaysia yang terdiri daripada pegawai-pegawai daripada Pihak Berkuasa Penerbangan Awam Malaysia (CAAM).

Ujarnya, Malaysia akan mendapatkan sokongan daripada negara-negara LACAC sempena pencalonan Malaysia untuk mengekalkan kerusi ahli majlis ICAO itu.
“Saya dan delegasi Malaysia akan bertemu dengan rakan sejawatan dari negara Amerika Latin termasuk mengadakan perbincangan dua hala dengan Presiden ICAO dan LACAC. Sokongan mereka penting bagi membolehkan Malaysia mengekalkan kerusi dalam Majlis ICAO untuk penggal keenam berturut-turut,” katanya. – KOSMO! ONLINE


APMM musnah dua bot Vietnam ceroboh perairan Terengganu
Oleh MOHD AZLI ADLAN

21 Mac 2022, 5:56 pm
MARANG – Maritim Malaysia (APMM) hari ini melupuskan dua bot nelayan Vietnam yang pernah menceroboh perairan negeri ini.
Pengarah Maritim Terengganu, Kepten Maritim Muhammad Suffi Mohd. Ramli berkata, dua bot nelayan asing itu dilupuskan dengan cara dimusnahkan sehingga hancur.
“Tindakan pelupusan demikian menunjukkan ketegasan APMM dalam memerangi pencerobohan perairan negara oleh nelayan asing.
“Kedua-dua bot berkenaan ditahan dalam Ops Naga Barat dan Ops Kuda Laut oleh APMM pada tahun lalu,” katanya di sini hari ini.
Muhammad Suffi berkata, bot nelayan Vietnam tersebut juga telah menerima perintah lucut mengikut Seksyen 15(1) Akta Perikanan 1985 dan Seksyen 16(3) akta sama pada tahun lalu.
Seramai 13 kru termasuk tekong kedua-dua bot nelayan itu telah dikenakan denda keseluruhan sebanyak RM1.5 juta.

“Setakat ini, APMM Terengganu melupuskan 137 bot nelayan Vietnam sama ada secara hancur dan ditenggelamkan menjadi tukun tiruan. Kesemua bot nelayan Vietnam yang dilupuskan bernilai RM202.5 juta,” katanya. – KOSMO! ONLINE


Polis tahan lelaki miliki senapang patah tidak berlesen
Oleh NOR SHAFAWATI YUP

21 Mac 2022, 6:46 pm
PORT DICKSON – Seorang lelaki berusia 55 tahun ditahan polis selepas disyaki memiliki senapang patah buatan sendiri yang tidak berlesen dalam serbuan di Ladang Kelapa Sawit Kampung Sungai Sendayan di Lukut di sini, semalam.
Ketua Polis Daerah Port Dickson, Superintendan Aidi Sham Mohamed berkata, lelaki berkenaan ditahan lebih kurang pukul 9 pagi oleh sepasukan polis dari Bahagian Jenayah Berat (D9) Jabatan Siasatan Jenayah Berat Ibu Pejabat Polis Kontijen (IPK) Negeri Sembilan.
“Semasa ditahan, pihak polis turut merampas beberapa barang kes antaranya selaras senapang patah buatan sendiri, beberapa butir peluru penabur, kelonsong peluru penabur dan sebuah motosikal jenis Honda EX5.
“Suspek telah menyatakan menggunakan senapang tersebut untuk menembak babi hutan,” katanya dalam kenyataan di sini hari ini.
Aidi Sham berkata, siasatan mendapati suspek tidak mempunyai rekod jenayah lampau dan dia telah direman tiga hari sehingga Rabu depn bagi membantu siasatan.
Beliau berkta, kes disiasat di bawah Seksyen 8(a) Akta Senjata 1960 (Akta 206) kerana memiliki senjata dan amunisi tanpa permit yang membawa hukuman penjara tujuh tahun atau denda RM10,000 atau kedua-duanya, jika sabit kesalahan.

“Orang ramai dinasihatkan agar tidak menyimpan sebarang amunisi atau senjata yang menyalahi undang-undang dibawah Akta Senjata 1960,” katanya. – KOSMO! ONLINE


Richiamo Coffee buka cawangan  di kampus UniMAP
Oleh KOSMO!

21 Mac 2022, 5:34 pm
ARAU – Empire Coffee Works telah membuka cawangan terbaharu Richiamo Coffee di Universiti Malaysia Perlis (UniMAP) di sini baru-baru ini.
Rangkaian ini merupakan cawangan ke-88 syarikat dan ketiga di Perlis selepas pembukaan outlet di Kangar Jaya dan juga UiTM Arau.
Raja Muda Perlis, Tuanku Syed Faizuddin Putra Jamalullail berkenan bercemar duli merasmikan cawangan Richiamo Coffee tersebut.
Turut hadir pada majlis tersebut adalah Naib Canselor UniMAP, Prof Ts Dr. Zaliman Sauli dan Ketua Pejabat Naib Canselor UniMAP, Mejar Muhamad Azuan Mohamad Nasir.
Pengarah Empire Coffee Works, Wan Najib Wan Daud berkata, pembukaan cawangan di UniMAP adalah hasil perbincangan syarikat dengan pengurusan tertinggi universiti itu ekorab kepercayaan dan komitmen yang diberikan oleh pemegang lesen Richiamo Coffee Sdn Bhd.
“Sebagai sebuah syarikat milik 100 bumiputera, Richiamo Coffee selalu menekankan agar jenama ini dapat diterima oleh semua lapisan masyarakat seiring dengan usaha pengembangan perniagaannya sebelum ini”, katanya.

Selain minuman, Richiamo Coffee di UniMAP juga menghidangkan kek dan pastri serta menu tempatan seperti Patin Masak Tempoyak dan  Asam Pedas Tenggiri sebagai usaha untuk mempelbagaikan pilihan kepada pelanggannya. -KOSMO! ONLINE


Pesawat China Eastern dipercayai berkecai
Oleh KOSMO!

21 Mac 2022, 6:01 pm
BEIJING – Sebuah pesawat penumpang milik China Eastern Airlines membawa 132 orang terhempas di selatan China hari ini, kata pihak berkuasa aviasi dengan media pemerintah melaporkan bahawa nahas mencetuskan kebakaran di sebuah kawasan pergunungan, manakala jumlah korban belum dapat disahkan.
Penerbangan Boeing 737 dari bandar Kunming ke hab selatan, Guangzhou itu ‘terputus hubungan di Wuzhou’ iaitu sebuah bandar di rantau Guangxi, kata Pentadbiran Penerbangan Awam China (CAAC) dalam satu kenyataan secara online.
“Setakat ini, adalah disahkan bahawa penerbangan tersebut terhempas,” kata CAAC sambil menambah,  pihaknya telah mengaktifkan tindakan kecemasan dan menghantar kumpulan petugas ke lokasi kejadian.
“Pesawat itu membawa 123 penumpang dan 9 kru penerbangan,” kata CAAC lagi.
Terdahulu, media pemerintah melaporkan pesawat itu membawa seramai 133 orang.
Media rasmi pemerintah, CCTV melaporkan bahawa pesawat itu terhempas di daerah Teng, dekat Wuzhou dan mencetuskan ‘api setinggi gunung’.

Seorang penumpang memberitahu laman berita tempatan bahawa pesawat malang itu berkecai dan kawasan hutan di lereng gunung di mana ia terhempas terbakar.
Kebimbangan tentang nasib yang menimpa pesawat itu tersebar selepas media tempatan melaporkan bahawa Penerbangan China Eastern MU5735 itu gagal tiba di Guangzhou selepas berlepas dari Kunming sejurus selepas pukul 1 tengah hari (waktu tempatan).
“Lokasi tepat nahas itu adalah perbandaran Langnan di daerah Teng,” kata seorang pegawai tempatan kepada agensi berita AFP.
Laman pemantauan penerbangan FlightRadar24 menunjukkan tiada lagi data untuk Penerbangan MU5735 selepas pukul 2.22 petang apabila kapal terbang itu sampai ke Wuzhou.
Data terakhir menunjukkan pesawat itu menjunam dari ketinggian 29,100 kaki kepada 3,225 kaki dalam masa tiga minit sebelum maklumat penerbangan terhenti. – AFP


Terkejut langgar lembu melintas
Oleh NOR SHAFAWATI YUP

21 Mac 2022, 6:38 pm
SEREMBAN – Dua pegawai Tentera Laut Diraja Malaysia (TLDM) mengalami detik cemas apabila kenderaan pacuan roda yang dinaiki mereka melanggar seekor lembu yang secara tiba-tiba melintas di Kilometer 249.7 Lebuh Raya Utara- Selatan arah Utara di sini awal pagi tadi.
Ketua Polis Daerah Seremban, Asisten Komisioner Nanda Maarof berkata, kejadian pada pukul 3.15 pagi itu berlaku ketika kedua-dua mangsa yang menaiki kenderaan jenis Ford Ranger dalam perjalanan dari Kulai, Johor ke Kem TLDM Lumut, Perak.
“Pemandu kereta seorang lelaki yang merupakan pengawai TLDM berpangkat Leftenan Komander berusia 39 tahun dan penumpangnya lelaki berangkat Komander TLDM, 42, dilaporkan mengalami kecederaan ringan akibat kemalangan itu.
“Siasatan awal di tempat kejadian mendapati kemalangan dipercayai berlaku semasa mereka memandu di lorong kanan telah terlanggar seekor lembu di laluan sama menyebabkan kenderaan berpusing dan berhenti di lorong kiri,” katanya dalam kenyataan di sini hari ini.
Menurut Nanda, ketika kejadian bentuk permukaan jalan adalah lurus, cuaca dalam keadaan baik namun jalan gelap kerana tiada lampu jalan.
Video kemalangan tersebut yang berdurasi 26 saat turut tular di media sosial Facebook Negeri Sembilan Kini dengan memaparkan rakaman pemandu yang mengucapkan ‘Ya Allah’ dan terlanggar seekor lembu berwarna hitam putih tanpa sempat mengelak. – KOSMO! ONLINE


SUKMA XX, MSN 2022 dianjurkan pada September
Oleh MUHAMMAD ZUHAILY BADLISHAH

21 Mac 2022, 6:13 pm
KUALA LUMPUR – Temasya Sukan Malaysia (Sukma) edisi ke-20 yang sebelum ini tertangguh ekoran penularan wabak Covid-19 kini sah bakal dianjurkan pada penghujung September tahun ini.
Mesyuarat Jawatankuasa Tertinggi Sukma hari ini memutuskan edisi ke-20 yang dikenali sebagai ‘SUKMA XX, MSN 2022’ itu dijadualkan berlangsung pada 29 September hingga 8 Oktober depan.
Jawatankuasa Tertinggi Sukma juga bersetuju dengan ketetapan mengekalkan untuk peraturan dan syarat had umur yang telah dipersetujui sebelumnya.
“Mesyuarat Jemaah Menteri pada 23 Februari 2022 telah menyokong dan meluluskan penganjuran SUKMA XX pada tahun ini demi memastikan pembangunan sukan di peringkat negeri dilaksanakan secara konsisten.
“Ia agar negara tidak ketandusan atlet yang bakal jadi pengganti untuk bersaing di peringkat tertinggi,” kata Menteri Belia dan Sukan, Datuk Seri Ahmad Faizal Azumu dalam satu kenyataan hari ini.
Temasya SUKMA XX dianjurkan Kementerian Belia dan Sukan menerusi Majlis Sukan Negara (MSN) dan mempertandingkan 31 jenis sukan iaitu 16 sukan wajib dan 15 sukan pilihan serta dua sukan demonstrasi iaitu silambam dan kabaddi.

Jawatankuasa Teknikal Sukma akan bermesyuarat tidak lama lagi untuk memutuskan jumlah akhir acara bakal dipertandingkan yang tertakluk kepada jumlah penyertaan minimum lapan negeri untuk setiap sukan dan acara.
Jawatankuasa Tertinggi Sukma juga bersetuju supaya Sukan Para SUKMA XX, MSN 2022 dilangsungkan dari 29 Oktober hingga 6 November 2022. – KOSMO! ONLINE


Beri hukuman berat terhadap individu persenda OKU
Oleh NUR HUDA MUSA

21 Mac 2022, 5:52 pm
PETALING JAYA – Kerajaan diminta untuk meminda Seksyen 233 (1) (b) Akta Komunikasi dan Multimedia 1998 (Akta 588) berkenaan perbuatan memalukan fizikal seseorang, dengan memasukkan hukuman lebih berat terhadap pihak yang mempersenda golongan itu.
Senator Datuk Ras Adiba Radzi berkata, cadangan itu bagi memastikan perbuatan mempersenda dan mendiskriminasi golongan orang kelainan upaya (OKU) tidak terus berleluasa, terutama di media sosial.
“Saya ingin tegaskan di dewan yang mulia ini bahawa, tindakan berlakon seperti OKU untuk menjadi popular dan sebagai kandungan media sosial adalah satu perbuatan yang keji dan jijik.
“Ini kerana OKU juga mempunyai hati, perasaan dan sensitiviti yang harus dihormati oleh semua masyarakat,” katanya ketika membahaskan Usul Menjunjung Kasih Titah Diraja di Dewan Negara hari ini.
Dalam pada itu, beliau juga mahu Kementerian Pembangunan Wanita Keluarga dan Masyarakat (KPWKM) mengambil tindakan tegas terhadap mereka yang mempersenda golongan tersebut selain berusaha memastikan perkara yang sama tidak berulang lagi.
“Tindakan individu yang berterusan mempersendakan OKU sejak kebelakangan ini menunjukkan kerapuhan dan kelemahan Akta OKU 2008, yang sehingga kini tidak dibentangkan lagi di Dewan Rakyat mahupun di Dewan Negara,” ujarnya. – KOSMO! ONLINE


10 juta penduduk Ukraine jadi pelarian
Oleh KOSMO!

21 Mac 2022, 5:30 pm
GENEVA – Dianggarkan seramai 10 juta penduduk Ukraine telah meninggalkan kediaman masing-masing akibat serangan oleh tentera Rusia, lapor agensi berita United Press International semalam.
Pesuruhjaya Tinggi Pertubuhan Bangsa-Bangsa Bersatu Mengenai Pelarian (UNHCR), Filippo Grandi berkata, angka itu termasuk mereka yang kehilangan tempat tinggal dan masih berada di Ukraine serta pelarian yang telah keluar dari negara itu.
“Antara kesan peperangan di mana-mana sahaja di dunia adalah orang awam yang terpaksa meninggalkan kediaman mereka,” kata Grandi.
UNHCR dalam satu kenyataan semalam turut berkata, seramai 902 orang awam telah terbunuh, manakala 1,459 lagi cedera sejak serangan Rusia bermula. Daripada angka itu, 75 adalah kanak-kanak.
Kebanyakan daripada kematian pula berpunca daripada letupan senjata seperti tembakan dan peluru berpandu.
Selain itu, data data UNHCR turut menunjukkan hampir 3.4 juta penduduk Ukraine telah meninggalkan negara itu sejak perang bermula sehingga kini. – AGENSI


“Berani tipu duit aku RM149,400, aku viral muka kau’
Oleh KOSMO!

21 Mac 2022, 6:00 pm
PETALING JAYA – Seorang wanita bertindak menularkan gambar seorang wanita lain yang didakwa telah menipu duitnya sehingga RM149,400 gara-gara kumpulan wang kutu.
Menurut pengguna akaun Facebook, Scha Alleya, dia yang semakin hilang sabar apabila tempoh yang diberikan kepada wanita berkenaan sudah terlalu lama, namun langsung tidak diendahkan.
“Jarang aku nak viralkan orang, tapi sebab dah melampau sangat, kau bawa lari duit aku RM149,400.
“Dari Oktober tahun lepas aku diam sahaja sebab tak mahu budak-budak tahu hal dia, tapi makin hari makin kau pijak aku,” tulisnya pada hantaran di Facebook hari ini.
Katanya lagi, sebelum ini dia telah meminta wanita tersebut membuat bayaran secara ansuran sebanyak RM500 sebulan.
Malangnya, wanita itu tidak membuat sebarang bayaran kepadanya sehingga hari ini dan setiap panggilan dan kiriman mesej yang dihantar terus diabaikan.

“Aku dah tak larat nak hadap, kau punca bagi aku kena dengan orang lain selama ini, aku akan buat kau sampai duduk dalam, selama ini aku tak buat sebab fikirkan aib kau dan anak kau yang masih kecil lagi.
“Sampai sekarang, RM100 pun tak masuk dalam akaun aku langsung,” ujarnya.
Susulan dari perkongsian tersebut, pelbagai reaksi turut diberikan oleh orang ramai dan ada pengguna yang berkongsi pengalamannya ditipu oleh pengendali kumpulan wang kutu.
“Saya pun pernah macam ini, setiap bulan saya bayar RM200 untuk kumpulan kutu, bila sampai giliran saya, kumpulan tersebut senyap, dan pengendali atau ibu kutu hilangkan diri, kumpulan di WhatsApp pun dah dia tinggalkan, rugi RM1,200 juga untuk tempoh enam bulan yang saya bayar,” luah seorang pengguna.
“Lepas ini, perlu hati-hati kalau nak main kumpulan kutu, jangn mudah percaya orang, banyak sangat kes kena tipu guna kaedah macam ini,” kata pengguna yang lain. – KOSMO! ONLINE


Lelaki bajak sawah guna motosikal
Oleh KOSMO!

21 Mac 2022, 5:30 pm
JAKARTA – Sebuah klip video mendapat perhatian netizen di media sosial kerana memaparkan seorang lelaki membajak sawah menggunakan motosikal, lapor laman berita Suara.com.
Video yang dimuat naik menerusi akaun Instagram bernama @terangmedia itu dirakam oleh seorang penduduk setempat.
Ia memaparkan seorang lelaki berbaju coklat sedang memusingkan motosikalnya di sebuah kawasan sawah padi dalam percubaan untuk membajak.
Lelaki itu sesekali kelihatan cuba menghidupkan sambil menuntun motosikalnya.
Perbuatan lelaki itu mengundang kritikan kerana aktiviti membajak sawah padi selalunya menggunakan mesin pembajak atau haiwan sama ada kerbau atau lembu.
Video itu mendapat perhatian netizen di ruangan komen.

“Lepas tuai padi, baiki motosikal,’’ tulis seorang netizen.
“Kongsi lokasi, saya datang,’’ komen netizen lain. – Agensi


Hujan lebat, ribut petir di empat negeri petang ini
Oleh ALWANI ZAFIRAH

21 Mac 2022, 5:04 pm
PETALING JAYA – Penduduk di empat negeri terlibat dinasihatkan agar terus berhati-hati dan mengambil langkah berjaga-jaga ekoran amaran hujan lebat serta ribut petir yang dijangka berlaku sehingga pukul 8 malam ini.
Jabatan Meteorologi (MetMalaysia) berkata, amaran ribut petir dikeluarkan melibatkan Terengganu, Sarawak, Sabah dan Labuan petang ini.
Menurut MetMalaysia, keadaan buruk ini dijangka tertumpu sekitar Besut, Setiu, Kuala Nerus, Kuala Terengganu, Marang, Dungun dan Kemaman bagi Terengganu.
Selain itu, di Sarawak cuaca yang sama berpotensi berlaku di Sibu (Sibu dan Selangau), Kapit (Kapit, Bukit Mabong dan Belaga), Bintulu (Sebauh), Miri (Subis, Beluru, Miri dan Marudi) dan Limbang.
“Di Sabah, antara kawasan yang mengalami hujan lebat serta ribut petir sehingga awal malam nanti adalah Pedalaman (Sipitang, Kuala Penyu dan Beaufort), Pantai Barat (Papar, Putatan, Penampang, Kota Kinabalu dan Tuaran) dan Tawau (Lahad Datu) serta keseluruhan Labuan.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” katanya dalam satu kenyataan di laman Facebook hari ini. – KOSMO! ONLINE


Parodi lagu baharu DSV ‘hangatkan’ aplikasi TikTok
Oleh KOSMO!

21 Mac 2022, 4:56 pm
PETALING JAYA – Single terbaharu usahawan kosmetik, Datuk Seri Vida (DSV) berjudul ‘Ku Ikhlaskan’ yang mula ditayangkan di saluran YouTube miliknya pagi tadi terus mendapat pelbagai reaksi dalam kalangan netizen.
Terkini, segelintir netizen mula bertindak kreatif menghasilkan video parodi lagu berkenaan yang ketika ini ditonton lebih 356,000 kali di YouTube milik DSV Entertainment.
Kesemua video parodi itu dimuat naik di laman TikTok dengan menggunakan nyanyian Vida sebagai suara latar selain turut meniru pakaian dan jenis solekan usahawan tersebut.
Antara jenis solekan yang ditiru termasuk menebalkan bibir dengan gincu merah selain menggunakan pelbagai jenis bahan seperti selimut, tikar mengkuang, sejadah, bakul sampah dan bingkai gambar bagi meniru pakaian DSV.
Sementara itu, rata-rata netizen turut terhibur dengan video parodi tersebut yang disifatkan sebagai kreativiti.
“Hari ini saya benar terhibur, kreatif buat video parodi,” jelas Kalzainal.

“Habislah, semua mahu buat parodi lagu DSV,” seloroh Aisyalee.
Lagu Ku Ikhlaskan merupakan ciptaan Amy Ukays manakala lirik pula ditulis oleh Vida sendiri. Menariknya, video muzik lagu itu menampilkan gaya dan personaliti DSV yang berlainan sesuai dengan konsep meruntun jiwa yang ingin disampaikan dalam karya tersebut. -KOSMO! ONLINE


MBSA agih 1,279 permit bazar Ramadan
Oleh ABDUL RAZAK IDRIS

21 Mac 2022, 4:46 pm
SHAH ALAM – Majlis Bandaraya Shah Alam (MBSA) mengeluarkan sebanyak 1,279 permit penjaja bazar Ramadan bagi menjalankan aktiviti perniagaan di 31 lokasi tapak bazar di bawah pentadbiran pihak berkuasa tempatan itu.
Timbalan Datuk Bandar, Mohd. Rashidi Ruslan berkata, kadar bayaran permit bagi jualan makanan dan minuman adalah RM207 hingga RM297 mengikut kategori yang telah ditetapkan sebelum ini.
“Para peniaga dan pembantu juga diwajibkan untuk mendapatkan suntikan antityphoid (TY2) dan menghadiri kursus pengendalian makanan.
“Peniaga hanya dibenarkan berniaga di tempat yang diluluskan dan diminta menjaga kebersihan di kawasan tapak masing-msing atau tindakan kompaun akan dikenakan jika meninggalkan tapak dalam keadaan kotor dan tidak dikemaskan,” katanya dalam kenyataan hari ini.
Menurut beliau, taklimat mengenai bazar termasuk pematuhan prosedur operasi standard diadakan selama empat hari bermula hari ini sehingga Khamis. -KOSMO! ONLINE


Saman pencen: kerajaan perlu lebih masa penyelesaian
Oleh NUZULSHAM SHAMSUDDIN

21 Mac 2022, 5:00 pm
KUALA LUMPUR – Kerajaan memerlukan lebih masa untuk cuba menyelesaikan saman pemula sekumpulan bekas hakim dan balu bekas hakim terhadap Kerajaan Malaysia berhubung kegagalan melaras kenaikan pencen dan faedah melalui proses mediasi.
Perkara itu dimaklumkan peguam Christopher Leong yang mewakili bekas hakim selaku plaintif selepas pengurusan kes di hadapan Hakim Mahkamah Tinggi, Datuk Wan Ahmad Farid Wan Salleh secara dalam talian hari ini.
Menurut peguam itu, mahkamah menetapkan 26 Mei ini untuk pengurusan kes selanjutnya bagi defendan-defendan memaklumkan sama ada mereka bersetuju untuk menyelesaikan kes itu secara mediasi.
“Pada pengurusan kes hari ini, Peguam Persekutuan M. Kogilambigai (peguam defendan) memaklumkan mahkamah memerlukan lebih masa kerana perlu berbincang dengan pihak berkepentingan lain. Kami (plaintif) tiada bantahan untuk memberi lebih masa kepada defendan,” kata Christopher.
Terdahulu pada 14 Februari lalu, mahkamah mencadangkan pihak terlibat menyelesaikan kes saman itu melalui proses mediasi dan pihak plaintif bersetuju mengenai perkara tersebut.
Dalam saman yang difailkan pada 24 Januari lalu, plaintif-plaintif ialah bekas Presiden Mahkamah Rayuan Tan Sri Alauddin Mohd Sheriff, bekas Hakim Besar Malaya Tan Sri Siti Norma Yaakob dan Tan Sri Haidar Mohamed Nor, bekas Hakim Mahkamah Rayuan Tan Sri Mohamad Ariff Md Yusof, yang juga bekas Speaker Dewan Rakyat.

Mereka menamakan kerajaan, Perdana Menteri, Jemaah Menteri dan Ketua Pengarah Perkhidmatan Awam sebagai defendan pertama hingga keempat.
Kesemua plaintif memohon deklarasi bahawa kegagalan untuk menetapkan peratusan kenaikan lebih tinggi daripada dua peratus setiap tahun yang sesuai ke atas pencen dan faedah lain bagi setiap plaintif mengikut Seksyen 15B(2) Akta Saraan Hakim 1971 (Akta 45) melalui perintah dalam Warta melanggar Perkara 125(7) dan 125(9) Perlembagaan Persekutuan.
Mereka memohon perintah bahawa defendan kedua atau ketiga (Perdana Menteri dan Jemaah Menteri) hendaklah menasihati Yang di-Pertuan Agong untuk menetapkan peratusan kenaikan lebih tinggi daripada dua peratus setiap tahun yang sesuai ke atas pencen dan faedah lain diberikan kepada setiap plaintif berkuat kuasa dari 1 Julai 2015 mengikut Seksyen 15B(2) akta tersebut. -KOSMO! ONLINE


Pesawat 737 bawa 133 orang terhempas di China
Oleh KOSMO!

21 Mac 2022, 4:57 pm
BEIJING – Sebuah jet penumpang milik syarikat penerbangan China Eastern Airlines membawa 133 penumpang dan kru terhempas di barat daya China dan mencetuskan ‘gunung api’, manakala angka kematian masih belum diketahui, lapor stesen penyiaran rasmi, CCTV hari ini.
Pesawat jenis Boeing 737 itu terhempas di sebuah kawasan pedalaman dekat bandar Wuzhou, rantau Guangxi dan mencetuskan ‘api setinggi gunung’, kata CCTV yang memetik kenyataan biro pengurusan kecemasan tempatan.
Menurut laporan berkenaan, pasukan penyelamat telah dikerah ke lokasi kejadian.
CCTV menyatakan, sebuah pesawat Boeing 737 China Eastern membawa 133 orang telah terhempas di daerah Teng dan mencetuskan api setinggi gunung
Media tempatan pula melaporkan bahawa Penerbangan MU5735 milik China Eastern gagal tiba ke destinasinya di Guangzhou selepas berlepas dari bandar Kunming sejurus selepas pukul 1 tengah hari ini (waktu tempatan).
Pihak China Eastern masih belum mengulas berhubung nahas tersebut setakat ini. – AFP


2,356 Sahabat Usahawan AIM terima bantuan banjir
Oleh ALWANI ZAFIRAH

21 Mac 2022, 5:07 pm
PETALING JAYA – Seramai 2,356 Sahabat Usahawan Amanah Ikhtiar Malaysia (AIM), bagi negeri Selangor dan Kuala Lumpur menerima geran khas Bantuan Banjir Keluarga Malaysia (BBKM) berjumlah RM 7,068,000.
Menteri Pembangunan Usahawan dan Koperasi (KUSKOP), Tan Sri Noh Omar berkata, dalam membantu usahawan mikro bangkit kembali dalam perniagaan yang diusahakan mereka, KUSKOP akan mengadakan perbincangan bersama Kementerian Sumber Manusia berkenaan gaji minimum RM1,500.
“Jualan gerai pendapatan tidak tinggi, masakan lagi untuk membayar gaji pekerja berjumlah minimum RM1,500.
“Dianggarkan hampir 70 peratus golongan usahawan mikro yang terjejas teruk akibat banjir dan Perintah Kawalan Pergerakan (PKP) sebelum ini,” katanya selepas menyerahkan cek bernilai RM3,000 kepada penerima hari ini.
Sementara itu, Noh berharap, selain geran khas bantuan banjir ini kerajaan juga dapat mempertimbangkan semula gaji minimum bagi pekerja usahawan mikro.
Majlis penyerahan BBKM berkenaan diadakan secara serentak di empat lokasi iaitu di Shah Alam Convention Centre (SACC), Dewan Puchong Utama, Puchong, Dewan UMNO Kuala Selangor dan Dewan Sri Jugra.

Sementara itu, Pengarah Urusan AIM, Mohamed Shamir Abdul Aziz berkata, bantuan banjir yang diusahakan KUSKOP amat membantu Sahabat Usahawan AIM yang sedang berusaha untuk bangkit semula dari kemusnahan yang dialami.
Jelasnya lagi, penerima BBKM daripada Sahabat Usahawan AIM, sebahagian besarnya adalah Usahawan Informal juga peniaga gerai dan penjaja di tepi jalan yang mengalami kemusnahan secara total di mana gerai dan premis perniagaan hanyut dibawa banjir. – KOSMO! ONLINE


Dendam punca kanak-kanak maut dibelasah rakan di rumah anak yatim
Oleh ABDUL RASHID ABDUL RAHMAN

21 Mac 2022, 4:51 pm
KUANTAN – Hanya kerana disyaki mengambil duit sebanyak RM4, seorang kanak-kanak yang menghuni sebuah rumah anak yatim dan miskin dipercayai dibelasah rakannya sehingga mati di sebuah kompleks rumah anak yatim dan miskin di sini semalam.
Difahamkan dalam kejadian kira-kira pukul 4 petang itu mangsa Muhammad Hafdan Qurbani Azhar,11, yang merupakan murid Sekolah Kebangsaan Sg. Soi di sini telah disepak, dicekik dan dihempas ke lantai sehingga tidak sedarkan diri di surau kompleks rumah anak yatim dan miskin berkenaan.
Ketua Polis Daerah Kuantan Asisten Komisioner Wan Mohd Zahari Wan Busu berkata, berdasarkan siasatan awal mendapati mangsa telah dibawa tiga pelajar lain yang merupakan penghuni asrama berkenaan dalam keadaan tidak sedarkan diri ke rumah penyelia asrama.
“Penyelia asrama yang mengesyaki mangsa mengalami sawan membawa mangsa ke hospital untuk mendapatkan rawatan sebelum mangsa disahkan meninggal dunia dan pengadu membuat laporan polis untuk tindakan lanjut.
“Polis kemudian telah menahan reman seorang pelajar berumur 16 tahun selama tujuh hari untuk siasatan lanjut dan siasatan giat dilakukan,” katanya di sini hari ini.
Menurut Wan Mohd Zahari mayat mangsa dibawa ke Hospital Tengku Ampuan Afzan Kuantan untuk bedah siasat dan siasatan dilakukan di bawah Seksyen 302 Kanun Keseksaan.

Beliau memberitahu, berdasarkan siasatan awal mendapati lokasi kejadian merupakan bangunan surau di kompleks berkenaan dan terdapat saksi dalam kejadian berkenaan.
Katanya, berdasarkan siasatan awal motif kejadian adalah kerana tidak berpuas hati dan ada unsur dendam suspek terhadap mangsa,”ujarnya.
Ujarnya, siasatan awal juga mendapati mangsa disepak, dicekik dan dihempas ke lantai sehingga tidak sedarkan diri.
Sebagai rekod, Kompleks asrama berkenaan yang dibawah seliaan kerajaan negeri mempunyai kira-kira 36 orang penghuni yang terdiri daripada anak yatim dan anak-anak asnaf. -KOSMO! ONLINE


Baru 3 minggu carum Perkeso, keluarga rider maut dapat bantuan
Oleh AIMUNI TUAN LAH

21 Mac 2022, 5:15 pm
GUA MUSANG – Pertubuhan Keselamatan Sosial (Perkeso) Negeri Kelantan menyerahkan bantuan kepada waris keluarga penghantar makanan, Mohamad Amir Nordin, 23, yang meninggal dunia akibat digilis treler baru-baru ini.
Pengarah Perkeso Kelantan, Nora Yaacob berkata, semakan terhadap Mohamad Amir yang terbabit nahas pada 6 Mac lalu mendapati mangsa baru 21 hari mencarum dengan Perkeso melalui Perlindungan Skim Keselamatan Pekerjaan Sendiri (SKSPS).
Menurut beliau, ibu bapa arwah layak menerima faedah pengurusan mayat sebanyak RM2,000 dan bayaran Faedah Orang Tanggungan (FOT) sepanjang hayat sebanyak RM1,116 sebulan dan adik-beradik arwah sehingga berusia 21 tahun.
“Saya menyeru masyarakat supaya menjadikan kes yang melanda arwah dijadikan iktibar supaya setiap individu terutama yang bekerja sendiri tampil mencarum dengan Perkeso segera.
“Pihak kerajaan membantu membayar RM186.20 dan pihak pencarum hanya perlu membayar RM46.60 sebulan. Tawaran ini diberikan sehingga 31 Disember,” katanya selepas menyerahkan bantuan Perkeso kepada keluarga mangsa di Projek Penempatan Masyarakat Setempat (PPMS) Kesedar Sejahtera di sini hari ini.
Kosmo! sebelum ini melaporkan hasrat seorang pemuda untuk menghantar makanan tidak kesampaian apabila dia maut selepas motosikal jenis Yamaha Y15 yang ditunggang dirempuh sebuah treler di Kilometer 3.5, Jalan Gua Musang-Kuala Krai di sini pada 6 Mac lalu.

Dalam kemalangan pukul 3.30 petang itu, mangsa disahkan meninggal dunia dalam ambulans semasa dalam perjalanan dari Hospital Gua Musang ke Hospital Sultan Ismail Petra, Kuala Krai. -KOSMO! ONLINE


Meringkuk dalam jel 14 tahun, 30 sebatan kerana perkosa adik
Oleh TENGKU DANISH BAHRI TENGKU YUSOFF

21 Mac 2022, 5:21 pm
KUALA TERENGGANU – Perbuatan jijik seorang pemuda memperkosa adik perempuan kandungnya sehingga melahirkan anak dua tahun lalu berbalas selepas dijatuhi hukuman penjara 14 tahun dan 30 sebatan oleh Mahkamah Sesyen di sini hari ini.
Hakim Nooriah Osman memerintahkan demikian selepas tertuduh berusia 21 tahun membuat pengakuan bersalah terhadap tiga pertuduhan yang dihadapinya.
Beliau menjatuhi hukuman penjara 14 tahun dan 10 sebatan bagi setiap pertuduhan dan memerintahkan hukuman jel tersebut berjalan serentak bermula dari tarikh jatuh hukum.
Mengikut pertuduhan pertama, pemuda itu didakwa memperkosa adik kandungnya yang ketika itu berusia 14 tahun lapan bulan di sebuah rumah di daerah ini pada Disember 2020.
Tertuduh didakwa mengulangi perbuatan sama terhadap mangsa sebanyak dua kali lagi pada Januari 2021 di lokasi sama.
Pendakwaan dibuat mengikut Seksyen 376 (3) Kanun Keseksaan yang memperuntukkan hukuman penjara maksimum 30 tahun dan minimum 10 sebatan jika sabit kesalahan.

Pendakwaan dikendalikan Timbalan Pendakwa Raya, Intan Nor Hilwani Mat Rifin dan tertuduh tidak diwakili peguam. – KOSMO! ONLINE


Tiga termasuk juruteknik dicekup curi kabel elektrik
Oleh MOHD YUNUS YAKKUB

21 Mac 2022, 4:44 pm
KUALA LANGAT – Kelicikan dua juruteknik kilang dan seorang warga Bangladesh mencuri kabel elektrik sejak awal tahun ini tumpas selepas dicekup dalam serbuan di sebuah rumah di Kampung Sungai Manggis, Banting di sini, baru-baru ini.
Penahanan ke atas suspek berusia 20 tahun dilbuat pukul 4.10 petang, 16 Mac lalu.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, kecurian itu disedari seorang pekerja kilang kertas sebelum memaklumkan kepada penolong pengurusnya pada pukul 3 petang, 14 Mac lalu.
Katanya, kabel sepanjang 40 meter bernilai RM16,000 itu belum berfungsi di kawasan janakuasa premis berkenaan.
“Susulan itu, sepasukan polis menahan tiga suspek di sebuah rumah di Kampung Sungai Manggis dan merampas lapan gulung kabel, tiga bungkusan plastik kulit kabel dan kereta jenis Proton Iswara.
“Semakan mendapati kesemua suspek tidak mempunyai rekod jenayah lampau,” katanya dalam kenyataan hari ini.

Jelas Ahmad Ridhwan, menerusi tangkapan itu pihaknya percaya dapat menyelesaikan lima kes curi kabel sekitar Banting dan Telok Panglima Garang. Mereka direman dan kes disiasat mengikut Seksyen 380 Kanun Keseksaan. -KOSMO! ONLINE


Pekerja pasar raya rugi RM20,000, cermin kereta dipecah penjenayah
Oleh NIK NUR IZZATUL HAZWANI NIK ADNAN

21 Mac 2022, 4:29 pm
DUNGUN – Seorang pekerja sebuah pasar raya kerugian RM20,000 selepas cermin keretanya dipecahkan penjenayah di kawasan tempat letak kenderaan di Jalan Pak Dagang di sini semalam.
Dalam kejadian pukul 6 petang itu, mangsa, Sapiah Omar, 53, kehilangan beg tangan mengandungi barangan kemas dan wang tunai yang diletakkan di tempat duduk penumpang kereta Proton Saga FLX.
Menurut Sapiah, kereta itu diparkir kira-kira 100 meter dari pasar raya tempat dia bekerja.
“Apabila selesai syif pukul 6 petang, saya terkejut mendapati cermin hadapan kereta dipecahkan dan beg tangan lesap,” katanya ditemui Kosmo! di sini hari ini.
Sapiah berkata, sebelum ini tidak pernah berlaku kejadian jenayah seumpama itu kerana lokasi tersebut merupakan kawasan tumpuan ramai terutama pelanggan pasar raya.
Wanita itu membuat laporan di Ibu Pejabat Polis Daerah Dungun di sini pada pukul 7.30 malam hari sama.

Sementara itu, Ketua Polis Daerah Dungun, Superintendan Baharudin Abdullah mengesahkan kejadian dan memberitahu, kes disiasat mengikut Seksyen 379 Kanun Keseksaan. – KOSMO! ONLINE


Ada imam tidak penuhi standard di Selangor
Oleh MOHAMAD NAUFAL MOHAMAD IDRIS

21 Mac 2022, 4:18 pm
SHAH ALAM – Terdapat imam yang dilantik kariah didapati tidak memenuhi standard sepatutnya di negeri ini.
Pengerusi Jawatankuasa Tetap Hal Ehwal Agama Islam, Pengguna dan Industri Halal Selangor, Mohd. Zawawi Ahmad Mughni berkata, ini berikutan sesetengah kawasan didapati memang sukar bagi mencari imam berkebolehan dan baik.
“Justeru, program pemantapan dilakukan pihak masjid dan Jabatan Agama Islam Selangor (JAIS) untuk menambah baik perkhidmatan dan kualiti imam-iman di Selangor.
“Nilai tambah berkaitan pengurusan kewangan dan ilmu falak dilakukan secara berterusan namun kadang-kadang kehadiran peserta. Justeru, kita berharap apabila dapat jemputan daripada pengangjur sepatutnya memberikan komitmen dalam meningkatkan kualiti dan pengurusan masjid dan surau di Selangor,” katanya pada sidang Dewan Undangan Negeri (DUN) Selangor, semalam.
Beliau berkata demikian bagi menjawab soalan tambahan Syamsul Firdaus Mohamed Supri (PH-Taman Medan) langkah kerajaan negeri susulan terdapat rungutan jemaah masjid berkenaan kualiti para imam termasuk dari segi bacaan al Quran.
Ketika mengulas soalan asal Syamsul berhubung peningkatan kualiti pegawai masjid dan surau, Mohd. Zawawi menjelaskan, JAIS sentiasa menganjurkan program-program bagi menambah ilmu pengetahuan dan kemahiran di kalangan imam, bilal, bendahari, setiausaha dan juga melibatkan muslimah malah pengurusan tanah perkuburan. -KOSMO!ONLINE


148,700 keluarga Terengganu bakal terima bantuan i-Fitri
Oleh MOHD AZLI ADLAN

21 Mac 2022, 3:54 pm
KUALA TERENGGANU – Seramai kira-kira 148,700 keluarga di Terengganu bakal menerima manfaat bantuan i-Fitri sempena sambutan Hari Raya Aidilfitri tidak lama lagi.
Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu, Hanafiah Mat berkata, pembayaran i-Fitri kepada rakyat negeri ini berkelayakan dijangka akan dilakukan bermula pertengahan bulan Ramadan ini.
Beliau berkata, seramai 148,700 penerima akan mendapat manfaat bantuan i-Fitri melibatkan peruntukan RM56,442,500.
“Isi rumah yang mempunyai pendapatan tidak melebihi RM2,500 akan menerima bantuan sebanyak RM400.
“Bantuan sebanyak RM250 pula akan diberikan kepada isi rumah yang berpendapatan RM2,501 hingga RM5,000,” katanya pada sidang akhbar selepas Sidang Dewan Undangan Negeri (DUN) Terengganu di sini hari ini.
Hanafiah berkata, rakyat Terengganu berkelayakan masih belum memohon boleh mengakses portal, ibantuan.terengganu.gov.my yang dibuka selama 10 hari bermula 10 pagi, hari ini.

Tambah beliau, antara syarat ditetapkan bagi penerima bantuan i-Fitri berkenaan ialah rakyat Terengganu yang menetap dan mengundi di negeri ini.
“Penjawat awam dan lantikan kerajaan dan kontraktor berlesen tidak layak memohon termasuk peniaga yang mempunyai pendapatan lebih RM5,000 dan individu bujang,” katanya. – KOSMO! ONLINE


PGA rampas rokok, arak seludup RM1.8 juta
Oleh NUR ALINA HASSAN

21 Mac 2022, 4:26 pm
MUAR – Seorang lelaki terkejut diserbu pasukan polis ketika sedang memunggah ribuan karton rokok dipercayai seludup ke dalam sebuah kenderaan disyaki untuk tujuan pengedaran.
Pegawai Pemerintah Batalion 5 Pasukan Gerakan Am (PGA), Superintendan Dimin Awang berkata, dalam kejadian kira-kira pukul 4 petang semalam, suspek lelaki tempatan berusia 39 tahun itu ditahan di sebuah kediaman di Taman Sari Cempaka 7, Jalan Junid, di sini.
“Lelaki itu ditahan ketika menyusun kotak-kotak dipercayai rokok seludup ke dalam sebuah kereta. Pemeriksaan menemui 4,985 karton dan 11 kotak rokok pelbagai jenama.
“Siasatan lanjut ke atas suspek kemudiannya membawa polis ke sebuah lagi kediaman di Taman Aman, Jalan Abdul Rahman di sini yang digunakan untuk menyimpan bekalan rokok dan minuman keras,” katanya dalam kenyataan.
Menurut beliau, dengan dipandu arah oleh suspek, pihaknya menemui 3,050 karton rokok pelbagai jenama serta 53 karton minuman keras.
“Selain rokok dan arak, polis turut merampas kenderaan jenis Mazda CX5. Nilai rampasan rokok dianggarkan RM1.8 juta manakala arak pula RM37,500.

“Siasatan awal mendapati suspek aktif membekalkan rokok dan arak tidak bercukai di sekitar Muar dengan menjadikan dua buah rumah tersebut sebagai stor penyimpanan,” katanya.-KOSMO! ONLINE


Tetamu majlis tahlil dapat minyak masak
Oleh KOSMO!

21 Mac 2022, 4:30 pm
JAKARTA – Sebuah video tular di media sosial Indonesia memaparkan senario sebuah majlis tahlil yang memberikan minyak masak sebagai cenderahati kepada tetamu yang hadir, lapor laman berita Suara.com.
Video yang dimuat naik dalam akaun Instagram bernama @terangmedia itu dirakam ketika beberapa tetamu menerima bungkusan plastik merah jambu berisi minyak masak setelah acara tahlil selesai.
Kebiasaannya, penduduk yang hadir di sesebuah majlis tahlil akan mendapat bungkusan makanan berupa nasi dan lauk.
Namun, berbeza dengan majlis yang dirakam itu, mereka mendapat minyak masak bersama-sama barangan lain sebagai tanda penghargaan daripada tuan rumah.
Video itu mendapat perhatian netizen di ruangan komen disebabkan bekalan minyak masak yang kurang sekali gus menjadi barangan yang paling dicari-cari oleh penduduk Indonesia ketika ini.
“Tetamu pasti bersemangat, ajak semua anak,’’ tulis seorang netizen.

“Kongsi lokasi, saya nak datang,’’ komen netizen lain. – Agensi


Kelantan perlu khidmat nasihat, aspek teknikal urus hutan
Oleh ROHANA MOHD. NAWI

21 Mac 2022, 4:32 pm
MACHANG – Kerajaan negeri Kelantan mengalu-alukan khidmat nasihat dan bantuan teknikal daripada kementerian berkaitan projek ekopelancongan dan bioversiti hutan dalam usaha ke arah kestabilan alam sekitar.
Menteri Besar Kelantan, Datuk Ahmad Yakob berkata, perkara itu sejajar dengan keperluan dan matlamat kerajaan negeri bagi meningkatkan hasil dan perkhidmatan hutan melalui pelbagai aktiviti perhutanan.
Katanya, sehubungan itu, pengusaha sektor pelancongan boleh memohon dengan Jabatan Perhutanan agar hutan di Kelantan dijadikan sebagai lokasi tumpuan pelancongan.
“Kaedah itu bertujuan untuk mewujudkan lebih banyak tempat-tempat riadah yang berunsurkan ekopelancongan. Bagaimanapun, kita akan mengekal hutan simpan dan akan diuruskan secara lestari,” katanya selepas Majlis Perasmian Sambutan Hari Hutan Antarabangsa Peringkat Negeri Kelantan di Taman Eko Rimba Bukit Bakar di sini hari ini.
Ahmad memberitahu, keindahan alam semulajadi Taman Eko Rimba mampu dijadikan tarikan pelancong dan berpotensi kerana ia bersempadan dengan Terengganu.
Beliau percaya sektor perhutanan akan terus memainkan peranan sebagai salah satu penyumbang kepada negeri Kelantan untuk masa depan. -KOSMO! ONLINE


e-FFB atasi isu dihadapi pekebun sawit
Oleh MOHD. HUSNI MOHD. NOOR

21 Mac 2022, 4:13 pm
SEPANG – Kementerian Perusahaan Perladangan dan Komoditi (KPPK) akan memperkenalkan sistem elektronik dikenali Electronic Fresh Fruit Bunches (e-FFB) bagi memantau transaksi buah tandan segar (BTS) kelapa sawit.
Timbalannya, Datuk Seri Dr. Wee Jeck Seng berkata, sistem itu dijangka dapat dilancarkan pertengahan tahun ini dan bakal memanfaatkan pekebun kecil sawit persendirian dan peniaga buah sawit di seluruh negara.
Beliau berkata, sistem itu penting bagi mengatasi masalah kecurian dan tipu timbangan buah kelapa sawit yang dihadapi pekebun kecil sejak sekian lama.
“Sistem itu mula dilaksanakan secara perintis di kawasan Parlimen Tanjung Piai sejak April tahun lalu membabitkan 6,045 pekebun kecil di ladang kelapa sawit seluas 11,954 hektar.
“Sistem itu akan ditambah baik oleh Lembaga Minyak Sawit Malaysia (MPOB) sebelum dapat dilancarkan Jun ini,” katanya pada majlis pelepasan jemaah umrah tajaan Ahli Parlimen Tanjung Piai di Lapangan Terbang Antarabangsa Kuala Lumpur (KLIA), hari ini.
Katanya, isu kecurian sawit dan tipu timbang sudah dihadapi pekebun kecil sejak sekian lama menyebabkan mereka kerugian antara 20 hingga 25 peratus kepada pendapatan keseluruhan.

Jeck Seng berkata, sistem yang menggunakan analisis ‘big data’ itu akan menyimpan semua rekod jualan dan kutipan kelapa sawit termasuk membantu menstabilkan pendapatan pekebun kecil serta memastikan urusniaga yang lebih telus dan cekap. – KOSMO! ONLINE


Dua nelayan selamat, seorang dikhuatiri lemas
Oleh NOOR HASLIZA NUSI

21 Mac 2022, 4:02 pm
GEORGE TOWN – Dua nelayan terselamat manakala seorang lagi dikhuatiri lemas selepas bot yang dinaiki tenggelam akibat dipukul angin kuat di perairan Pulau Kendi, di sini hari ini.
Mangsa iaitu warga tempatan, Tan Soon Gin, 36, dan warga Thailand, Pai San Chu Kaw berusia 40-an diselamatkan nelayan selepas beberapa jam kejadian berlaku pada pukul 5 hingga 6 pagi.
Pegawai Operasi Balai Bomba dan Penyelamat Bayan Baru, Mohd. Awis Kharni Abdul Rahman berkata, pihaknya menerima panggilan pada pukul 8.15 pagi dan bergegas ke Jeti Nelayan Batu Maung di sini.
Menurutnya, sebaik tiba di lokasi diselamatkan, bomba mendapati kedua-dua mangsa stabil meskipun salah seorang daripadanya masih trauma.
“Siasatan awal mendapati, kejadian berlaku ketika angin kuat dan mereka bertiga sedang menangkap ikan. Bot dinaiki tenggelam dan dua mangsa yang terselamat sempat memakai jaket keselamatan manakala seorang awak-awak terjatuh ke laut.
“Dua mangsa diselamatkan nelayan pantai yang berada di lokasi kejadian dan dibawa ke jeti Batu Maung.

“Operasi mencari dan menyelamat seorang lagi rakan mereka sedang dijalankan dan keadaan laut ketika ini sedikit bergelora,” katanya ketika dihubungi Kosmo! di sini hari ini.- KOSMO! ONLINE


30,000 Duta Komuniti dilantik bantu kesedaran SOP fasa endemik
Oleh YATIMIN ABDULLAH

21 Mac 2022, 4:40 pm
PASIR MAS – Kementerian Komunikasi dan Multimedia Malaysia akan melantik seramai 30,000 individu sebagai Duta Komuniti untuk meningkatkan kesedaran masyarakat mengenai kepentingan mematuhi prosedur operasi standard (SOP) selepas negara beralih ke fasa endemik bermula 1 April ini.
Menterinya, Tan Sri Annuar Musa berkata, pelantikan duta itu melibat seluruh lapisan masyarakat di negara ini, badan bukan kerajaan (NGO) dan sukarelawan.
Menurutnya, Duta Komuniti itu akan memainkan peranan dengan memberikan peringatan berkaitan penjarakan sosial dan pemakaian pelitup muka dalam usaha mencegah risiko jangkitan Covid-19.
“Duta Komuniti yang dilantik akan diberikan watikah dan mereka bertanggungjawab dengan amanah tersebut. Sebagai permulaan, majlis pelancaran akan berlangsung di Perlis pada 25 Mac ini,” katanya selepas menyampaikan sumbangan banjir di Kampung Serongga, Repek di sini hari ini.
Mengulas lanjut, Annuar memberitahu, peringatan oleh Duta Komuniti itu akan diberikan dalam bentuk nasihat secara mesra setiap kali berlangsungnya satu-satu majlis di kawasan mereka.
Jelas beliau, cara tersebut telah dipraktikkan oleh Amerika Syarikat, Singapura dan negara-negara lain di dunia dalam membendung jangkitan virus tersebut.

Tambahnya, usaha itu turut mendapat sokongan Kementerian Perumahan dan Kerajaan Tempatan, Kementerian Belia dan Sukan dan Kementerian Pembangunan Wanita, Keluarga dan Masyarakat. -KOSMO! ONLINE


Kandungan pesohor YouTube ‘makan diri’
Oleh KOSMO!

22 Mac 2022, 10:30 pm
JAKARTA – Seorang  pesohor YouTube di Indonesia berdepan hukuman penjara tiga bulan kerana berdiri di bawah landasan  ketika tren bergerak laju semata-mata untuk menghasilkan kandungan tular, lapor laman berita Detik hari ini.
Dede Inoen melakukan aksi berbahaya itu di Cianjur, dalam wilayah Jawa Barat dan memuat naik video tersebut pada Disember tahun lalu. Ia bagaimanapun hanya menjadi tular baru-baru ini.
Dalam videonya, dia berada di bawah landasan kereta api di sebuah  jambatan sepanjang beberapa puluh meter yang dibina merentasi sebatang sungai.
Dia merakam gambar kepalanya terjojol keluar di  landasan tersebut.
Sebuah kereta api kemudiannya meluncur laju ke arah mereka dan Dede meneruskan rakaman dengan keadaan dirinya berada di bawah badan kereta api.
Menurut Dede, dia pada awalnya berada di kawasan landasan kereta api itu untuk menangkap ular bagi dijadikan bahan pembelajaran.

“Kandungan video itu sebenarnya adalah untuk mencari ular, namun ketika menyeberangi jambatan, sebuah kereta api melalui landasan tersebut.
“Disebabkan itu, saya hanya berdiri di  jambatan itu kerana berbahaya jika saya melompat ke dalam sungai,” jelasnya.
Disebabkan aksi berbahaya itu, Dede berdepan hukuman penjara tiga bulan atau denda 15 juta rupiah (RM4,403) di bawah Perkara 199 Undang-Undang No 23 Tahun 2007 mengenai Kereta Api.
Dia bagaimanapun diberi peluang untuk membuat permohonan maaf yang dimuat naik di platform media sosial miliknya bagi mengelakkan daripada didakwa. – AGENSI


Azizulhasni dinobat Olahragawan Kebangsaan 2019/2020
Oleh MUHAMMAD RIDUAN MOHD HANAFIAH

22 Mac 2022, 11:05 pm
JAGUH berbasikal negara, Datuk Azizulhasni Awang menepati ramalan apabila dinobatkan sebagai Olahragawan Kebangsaan pada majlis Anugerah Sukan Negara (ASN) 2019/2020 yang berlangsung di ibu negara malam tadi.
Kejayaan tersebut menyaksikan pelumba dari Dungun, Terengganu tersebut diangkat selaku Olahragawan Kebangsaan buat kali keempat selepas kali terakhir merangkul anugerah berprestij itu pada tahun 2009, 2010 dan 2017.
Pada 2019, Azizul yang membuat persiapan terbaik sebelum ke Sukan Olimpik Tokyo 2020 tampil cemerlang apabila merangkul pingat emas pecut lelaki pada Kejohanan Berbasikal Trek Asia di Jincheon, Korea.
Kejayaan itu tidak terhenti di situ sahaja apabila Azizul yang terkenal dengan gelaran Pocket Rocketman turut meraih emas dalam acara pecut individu pada Kejohanan Trek Asia 2019 dan turut melakukan kejutan merangkul pingat emas acara keirin pada siri keempat Kejohanan Trek Piala Dunia UCI di Velodrom Avantidrome, Cambridge, New Zealand.
Sementara itu, kejutan turut berlaku bagi kategori Olahragawati Kebangsaan apabila atlet wushu negara, Tan Cheong Min memahat sejarah sukan negara selepas dinobatkan menerima gelaran berprestij tersebut.
Lebih menarik, sejak anugerah berkenaan mula dipertandingkan pada 1966, ini kali pertama atlet wushu memenangi anugerah berprestij tersebut selepas mengetepikan beberapa calon termasuk Pandelela Rinong Pamg (terjun) dan Farah Ann Abdul Hadi (gimnastik).

TAN CHEONG MIN
“Saya masih tidak percaya berjaya memenangi anugerah ini kerana terdapat calon yang meraih pencapaian lebih tinggi berbanding saya.
 “Ini berita gembira buat sukan wushu dan satu penghargaan buat atlet sukan ini. Saya masih belum beraksi di mana-mana kejohanan sejak kejohanan dunia, namun ia pembakar semangat buat saya untuk berusaha lebih keras pada Sukan Asia Hangzhou tahun ini. Saya sudah menang lebih daripada 100 pingat emas, namun ini adalah pencapaian terbesar saya,” kata Cheong Min.
Kejayaan Cheong Min memenangi pingat emas pada Kejohanan Wushu Dunia kali ke-15 di Shanghai, China meletakkannya sebagai atlet wanita terbaik pada ketika itu.
Bagi kategori Olahragawan Paralimpik, pemanah negara, S. Suresh membanggakan Malaysia apabila menjuarai acara recurve lelaki terbuka dalam Kejohanan Memanah Para Dunia 2019, di Hertogenbosch, Belanda.
Pemenang Olahragawan dan Olahragawati Kebangsan serta Paralimpik akan menerima menerima piala, piala iringan, sijil dan hadiah wang tunai RM20,000.
Skuad tenpin boling lelaki yang terdiri daripada Rafiq Ismail, Ahmad Muaz Fishol dan Muhammad Syafiq Ridhwan Abdul Malek meraih Anugerah Pasukan Lelaki Kebangsaan.
Sementara itu, Pandelela berjaya meraih Anugerah Pasukan Wanita Kebangsaan bersama Datuk Leong Mun Yee selepas berganding bersama dalam acara terjun seirama wanita.
Jurulatih para memanah, Marzuki Zakaria meraih Anugerah Jurulatih Lelaki Kebangsaan dan Anugerah Jurulatih Wanita Kebangsaan diraih Nor Hashimah Ismail bagi sukan boling padang.
Anugerah Kepimpinan Sukan diberikan kepada bekas Ketua Pengarah Majlis Sukan Negara (MSN), Allahyarham Datuk Seri Zolkples Embong, Datuk S Vegiyathuman (Kesatuan Olahraga Malaysia) dan Kamaruzaman Kadir (Persatuan Powelifting Para Malaysia).
Anugerah Khas diberikan kepada Persatuan Hoki Negeri Perak (Piala Sultan Azlan Shah), Sekolah Kebangsaan Lemoi, Cameron Highlands, Pahang dan Kelab Penyokong Malaysia Famemas. – KOSMO! ONLINE


Thailand keluarkan amaran demam denggi
Oleh KOSMO!

22 Mac 2022, 10:00 pm
BANGKOK – Jabatan Kawalan Penyakit (DDC) memberi amaran terhadap penularan wabak demam denggi di Thailand yang berkemungkinan lebih teruk daripada biasa, lapor laman berita Thaiger kelmarin.
Menurut DDC, semua mata kini tertumpu kepada usaha untuk mencegah jangkitan Covid-19 sehingga menyebabkan risiko wabak demam denggi mungkin diabaikan.
“Bagi tahun ini,  tiga kematian akibat demam denggi telah dilaporkan. Ia merupakan separuh daripada jumlah kematian tahun lepas.
“Setiap tahun, wabak denggi bersama-sama  penyakit lain seperti cirit-birit dan strok haba meningkat dengan mendadak ketika musim panas tiba.
“Pada  tahun lepas sahaja, enam pesakit maut akibat denggi, manakala tahun ini, tiga kematian telah direkodkan dalam masa hanya tiga bulan,” kata Ketua DDC, Dr. Opas Karnkawinpong.
Menurut laporan akhbar Bangkok Post, semua tiga kematian tersebut melibatkan pesakit yang sudah sembuh daripada Covid-19 atau sedang menerima rawatan bagi virus itu.

Sementara itu, Opas berkata, antara faktor yang menjadi penyebab kepada gejala sakit yang teruk bagi demam denggi adalah penggunaan ubat anti-radang bukan steroid (NSAID).
Justeru, beliau melarang penggunaan ubat-ubat NSAID seperti ibuprofen dan aspirin berdos tinggi bagi merawat demam panas dan gejala selesema lain. Menurutnya, pesakit sebaliknya perlu mengambil pil paracetamol.
Tambah Opas, meskipun kebanyakan kes demam denggi dicatatkan dalam kalangan kanak-kanak dan golongan muda, majoriti kematian dilaporkan melibatkan warga emas, mereka yang menghidap penyakit lain serta pesakit dalam kategori obes.
“Justeru itu, orang ramai perlu membuang sebarang air yang bertakung. Ini dapat menghalang nyamuk daripada bertelur sekali gus mengurangkan risiko terkena gigitan nyamuk Aedes dan jangkitan denggi,” ujarnya. – AGENSI


Lelaki ditahan jual air ketum
Oleh MOHD. HUSNI MOHD. NOOR

22 Mac 2022, 8:28 pm
PUTRAJAYA – Seorang penjual udang ditahan ketika sedang menghantar bekalan air ketum siap proses kepada pelanggannya di Presint 9, di sini semalam.
Ketua Polis Daerah Putrajaya, Asisten Komisioner A. Asmadi Abdul Aziz berkata, suspek ditahan ketika menungggang motosikal bersama 10 bungkusan plastik lutsinar berisi cecair air ketum.
Beliau berkata, siasatan mendapati, suspek bertindak sebagai penghantar (runner) dan bekalan air ketum pula diperolehi daripada pembekal di Kuala Lumpur.
“Siasatan juga mendapati, suspek membeli air ketum pada harga RM10 sebungkus dengan pembekal dan menjual semula kepada pelanggannya pada harga RM15 sebungkus.
“Suspek ditahan reman selama empat hari untuk siasatan lanjut dan kes disiasat mengikut Seksyen 30(3) Akta Racun 1952 dan boleh dihukum di bawah Seksyen 30(5) akta yang sama,” katanya ketika dihubungi hari ini.
Katanya, pihaknya mendapati, suspek turut mengiklankan air ketum berkenaan menerusi kumpulan Facebook komuniti penduduk di Presint 9 di sini.-KOSMO! ONLINE